amanoisuno/poet huggingface dataset:
薛野鶴 薛嵎
瘦形如鶴頭如雪，流浪江湖歲月深。但是胸中有丘壑，何分城市與山林。
漁父 薛嵎
一笠一蓑衣，空江雨雪霏。得魚雖假餌，於世本無機。晚唱教兒和，閑身盡醉歸。滄浪猶未足，長羨白鷗飛。
開爐節賦 薛嵎
閑身何所似，丈室老維摩。茅屋地爐小，荒園樹葉多。移窗就梅影，曬草補漁蓑。似此寧辭苦，邊寒尚枕戈。
除夜苦雨 薛嵎
華髮負滄洲，星霜又一周。未憑終夜雨，能洗隔年愁。池草起吟思，樹禽棲屋頭。空餘壯心在，燈下看吳鈎。
呈楮溪主人 薛嵎
一水傍通四五池，竹亭茅榭亦相宜。中間更著高人住，不到溪山無好詩。
寄公衮舍弟 薛嵎
每恨世交薄，相期情最深。秋風一迴首，明月兩關心。鶴病難爲藥，砂頑不化金。余生百計拙，耐可事清吟。
己亥大旱官催秋苗甚急 薛嵎
立秋纔一日，期會到林泉。已悟征苗意，曾吟喜雨篇。饑鋤山草盡，暍汲井泥堅。聞道鄰州牧，憂民夜不眠。
新築湖外草閣 薛嵎
揮手紅塵吾老矣，斷隄流水草堂新。幾年荆棘無行路，一日雲山有主人。未許園丁知姓字，先從漁父問仁鄰。謝他鷗鷺煙光裏，飛去飛來伴隠淪。
山居簡飲冰友清溪槐逕二弟 薛嵎
別後全無夢，寄書安得頻。誰憐獨往意，天棄苦吟人。債長新年息，貧欺漸老身。入林知未密，猶與俗相親。
送友人之括蒼 薛嵎
石門當半道，想見泊舟時。伴鶴立終日，就巖題幾詩。近山秋易老，問隠地偏宜。我亦江湖去，心期爾得知。
爲張上翁賦松交 薛嵎
之人梅竹操，抱此歲寒心。古道久不作，高風獨在今。無言欣意會，肥遯愛山深。我亦蕭閑者，從君澗壑吟。
友人入京 薛嵎
猿鶴亦悲鳴，家山莫浪輕。千峰带秋色，一路獨吟情。野水衝潮白，孤雲趁月行。遥憐歸夢斷，七十二灘聲。
秋試下有感 薛嵎
焦桐何處是知音，猶向殘編惜寸陰。此日便爲終隠計，青山已負十年心。梅花獨對寒流潔，野鳥高飛古木深。萬古紅塵徒擾擾，幾人頭上有朝簪。
哭薛元善兄弟 薛嵎
寂寞一窗燈，隨風滅又明。空堂連夜雨，白髮哭兒聲。樹色悲摇落，交情隔死生。唯應骨肉愛，爲鬼亦同行。
送松風僧淵中二公遊方 薛嵎
無累雲相似，悠悠天地間。新秋生遠思，此去未應還。撼錫驚棲鶴，聽松思故山。吟詩與說法，同是一機關。
湖外別業四詠 歸潔庵 薛嵎
行藏自有意，非命亦非時。洗耳笑心褊，折腰慚悟遲。榮枯花上見，寒暑鬢邊知。獨立衡門下，悠悠千古思。
湖外別業四詠 漁村晚照 薛嵎
舊遊憶得瀟湘路，今喜烟波似舊時。澤畔怕逢漁父問，桃源已被世人知。數家草市添新戶，一樹寒鴉傍古祠。蘭杜香深洲渚闊，小窗長日賦騷辭。
湖外別業四詠 苜蓿軒 薛嵎
好是春風長育天，闌干低護曉窗前。園丁未必知吾事，補闕清聲四百年。
湖外別業四詠 蓑衣步 薛嵎
水浸石根冷，風吹藤葉飛。菰蒲秋影裏，長趁釣船歸。
寄宋希仁兄弟 薛嵎
咫尺不相見，閉門唯苦吟。聽殘寒夜雨，灰盡壯年心。身外一貧在，燈前百慮深。所欣交友義，白首亦如今。
送僧自然過許峰 薛嵎
知心逢豈易，語別喜從容。因得靜中趣，又尋雲外峰。吟篇題在竹，拄杖曲如松。後會期難定，來書勿厭重。
題中川張氏所居 薛嵎
鷗鳥往來處，此翁甘隠淪。地因人物著，名入郡圖新。夜月情懷淡，茅茨意態真。高風無識拔，老却採薇身。
松風閣 薛嵎
地形連斗閣連雲，松籟曾經佛祖聞。永夜月明人到少，海光山色自平分。
題仙巖玉桂花 薛嵎
生在龍居最上層，重重碎玉簇孤藤。靈根舊說宜丹汞，仙種元無到馬塍。風過乍疑吹珮響，日籠還似點酥凝。三年刻楮成何事，除却天工人不能。
和雁來紅 薛嵎
若將群卉分高下，此種無因到畫欄。寒蝶不知紅是葉，飛來猶作野花看。
劉荆山漁屋 薛嵎
客星沉沒釣臺空，千載風流獨此翁。萬頃波心歌杜若，九霄雲外見冥鴻。已將名字編漁戶，只有琴書在室中。楊柳煙深杖藜出，滿頭衰白任春風。
歸雲壁上人遊方歸 薛嵎
亦是無心出，不如歸意閑。一身隨鐵錫，十載住金山。定石沾花雨，清齋带病顔。常云迷覺路，只在片言間。
友人以修鍊遊方或傳其以此死者爲賦是詩 薛嵎
鶴骨難污世上塵，西風惆悵瘞湖雲。莫悲生死今朝隔，須信仙凡此路分。丹竈空遺鷄犬恨，青山誰吊鹿麋群。蓬萊今古知何在，秋草唯添處處墳。
李氏愛山樓 薛嵎
境自吾心會，於焉識所存。鳥聲喧後寂，樹色郭中村。靜壽備仁理，乾坤悟易門。白雲同此意，相對亦無言。
黄蜀葵 薛嵎
嬌黄無力趁芳菲，待得秋風落葉飛。空有丹心能就日，年年憔悴對斜暉。
贈漁者 薛嵎
幾度看山愧白鷗，身名心事兩悠悠。何如醉醒寒江上，風捲蘆花雪滿頭。
真隠寺呈延上人 薛嵎
塔光圓照室，香炷讀經晨。林下有清福，塵中無悟人。巖陰常候雨，松色不知春。青草何年墓，標題界碣新。
茅屋 薛嵎
茅舍竹椽短，不勞朱堊施。高無神鬼瞰，貧與子孫宜。近古意全朴，當風勢亦危。梅花有幽致，一樹隔疎籬。
胡賢良進史 薛嵎
白首裒遺傳，難甘閟一丘。表成趨闕拜，路左別家愁。文字歸中祕，科名異雜流。當年韓吏部，何自抱深憂。
秋夜宋希仁同吟松風閣有感 薛嵎
相逢長日坐如癡，瘦得吟肩聳過頤。天意復生郊島在，人心自逐古今移。高秋月色行松頂，半夜山中讀楚辭。此道若無千載後，塵昏何處照妍媸。
寄羅浮楊天經居士 薛嵎
羅浮峰對海壇峰，只隔長江半里風。君向西方了生死，我於易象悟窮通。數聲清梵空林下，一幅漁罾落照中。各各閉門無俯仰，不相同處偶相同。
冬日雜言五首  其一 薛嵎
茅簷日出勝重裘，飽飯看山倦即休。識得箇中真氣味，自然無夢到封侯。
冬日雜言五首  其二 薛嵎
古藤荒草亂成堆，自課園丁日日來。只有梅花耐清苦，霜風枝上犯寒開。
冬日雜言五首  其三 薛嵎
竹爐槁葉坐燒殘，冷屋荒村夜更寒。凍得形模龜樣縮，誰知方寸似天寬。
冬日雜言五首  其四 薛嵎
鶴唳柴門月過牆，梅花如雪滿林香。風光直許閑人占，不耐閑人夜亦忙。
冬日雜言五首  其五 薛嵎
布被烘來暖似湯，蒙頭高卧未昏黄。道人不是貪鼾睡，省事門中第一方。
雁山紀遊七首 壽昌寺 薛嵎
野服掛僧單，禪扉月未關。桂香清近佛，秋色老依山。目盡遥峰出，步回流水閑。相傳登蕩路，數處可躋攀。
雁山紀遊七首 能仁寺 薛嵎
過盡盤山險，登臨意忽平。殿燈摇佛影，瀑布雜鐘聲。湫闊龍居頂，路迴峰換名。曉行林日薄，海氣接雲生。
雁山紀遊七首 大龍湫 薛嵎
深冬雷未蟄，雨雹半空飛。久立怪生眼，迴看日變暉。萬松聲不出，尺蜃鬣猶威。僧說分流闊，長年無旱饑。
雁山紀遊七首 靈巖寺 薛嵎
千巖崚骨露，隨怪各生形。目力到天盡，心旌倚佛寧。夜鐘傳谷杳，石氣逼燈青。崖腹獼猴住，多年性亦靈。
雁山紀遊七首 浄明寺 薛嵎
入寺嫌僧俗，獨行松逕幽。夜扉崖室寂，齋磬鐵盂秋。谷棧雲迷級，石溪霜迸流。維摩不語坐，何日病能瘳。
雁山紀遊七首 靈峰寺 薛嵎
神功開地秘，怪石盡爲峰。佛界虛空造，龍居十二重。睛瞳隨境役，蟾兔及秋逢。却憶謝靈運，嶺頭迷去蹤。
雁山紀遊七首 寶冠靈雲二寺 薛嵎
夜鐘寥閴遠相聞，古佛青山自結鄰。片石掛空平可渡，兩峰侵漢立如人。雲歸蕩頂無多路，僧住巖根老此身。爲憶龍湫重迴首，來看瀑布獨逡巡。
劉荆山謁賈秋壑 薛嵎
鬢絲千縷去衝寒，酒放詩豪强自寬。天下英雄從古少，人生遇合至今難。婚姻債裏拋吟屋，雨雪聲中起客單。造物與君强健在，歸囊知有暮年歡。
素上人圓鑑 薛嵎
何須百鍊取晶熒，大化非由巧力成。所性本來無闕蝕，認形却恐未分明。寒泉深夜轆轤靜，素魄中天世界清。到此萬緣皆了了，笑他拂拭墮纏縈。
新春感懷五首  其一 薛嵎
新春風物舊山川，老大情懷一惘然。桃樹不知秦世換，落花流水自年年。
新春感懷五首  其二 薛嵎
兒女添年暗自欣，不知婚嫁逼儂身。羹藜衣褐由天分，莫負當初種德人。
新春感懷五首  其三 薛嵎
自悔中年廢讀書，餘生祇可業樵漁。青山白屋笑歸去，從我高眠百事疎。
新春感懷五首  其四 薛嵎
新種黄精助晚糧，生涯小小拙何妨。春風吹鬢不重綠，白日笑人長自忙。
新春感懷五首  其五 薛嵎
多置田園占好官，妻兒奴婢盡生歡。貧家有子纔堪教，身後窮愁且放寬。
送廉村宗人薛庭芝薛如晦還里 薛嵎
老我儒冠誤，憐君亦固窮。山川居壤異，友愛所天同。江渡乘潮闊，霜林逐曉空。永懷楸壠敬，淹泊志難通。
郊外隠居 薛嵎
自是山林士，非因失志餘。兒童知稼穡，猿鶴近詩書。曙色浮滄海，春風滿太虛。固窮須學力，不敢廢經鋤。
趙東閣倅越 薛嵎
百指忍貧需遠次，壯心銷盡鬢絲知。身如韋素居常泰，官被聲名折得遲。束檐喜聞千里戍，出山唯有十年詩。蘭亭風月應須記，人物依稀似晉時。
秋日書懷 薛嵎
萬事榮枯一聚塵，塵中誰是獨醒人。壯無學力吟將退，老入賢關路轉貧。昨夜立秋凉到曉，空齋對月靜如賓。首陽千載蕨薇綠，唯有夷齊紀逸民。
爲歸雲師賦野航 薛嵎
遇坎與乘流，誰能捨迹求。即空皆是境，大渡本無舟。風浪隨機息，乾坤任泡浮。可憐迷岸者，漂蕩幾時休。
夜坐課子姪 薛嵎
微風弄孤燭，蛬響泣將晨。欲辦男兒事，當爲志氣人。簞瓢非外樂，韋布只身貧。慎勿忘科第，務求榮爾親。
賦王九山滄浪閣 薛嵎
千年孺子吟，誰會此時心。方寸有涇渭，煙波無古今。水禽知雨候，山氣愛秋深。不盡凭欄意，橈歌歸故林。
省試舟中 薛嵎
闕下春光近，囊金又一空。霜風欺敗絮，星斗隔疎篷。世道誰能挽，妻孥見未同。青燈對黄冊，銷盡幾英雄。
旅店早起 薛嵎
半醒夢猶在，擁衾無限情。曉窗燈影淡，山路雪吟清。歲暮羨歸客，囊空兼去程。故書多廢理，驚愧動心旌。
鮑靖之左藏 薛嵎
一門期負荷，太息此生終。世道不如古，君心誰與同。官清餘橐在，虞返故堂空。作善寧須報，悠悠付彼穹。
下第 薛嵎
寸晷場中較尺尋，榮親無路淚盈襟。一貧誰過簞瓢巷，百口難寬兒女心。昨夢重圓知誤喜，平生失計爲工吟。近來文體尤趨薄，古道何由可語今。
爲槐逕弟賦亦愛 薛嵎
無私天地情，物我豈殊形。此事關方寸，何人立戶庭。一琴調舜曲，半壁寫西銘。萬慮境常適，誰能羨獨醒。
初夏過湖外別業 薛嵎
郊原新綠喜初晴，一曲湖光瀲灧明。幾處樓臺空鎖鑰，百年人物盡丘塋。好花自分隨春去，惡木寧思擇地生。獨念索居聞識寡，夜窗長對讀書檠。
趙東閣奏院去國 薛嵎
帆遠浙江風，蓴鱸趣一同。無人持國是，舉世咎詩窮。身退山林重，心怡學問充。冥鴻離罾繳，瞬息九霄空。
爲迪上人賦寒倚 薛嵎
山僧愛脩竹，種此出囂塵。霜雪不知苦，歲時長自春。定回閑坐石，風過動吟身。儻欲求歸止，清虛即道真。
劉荆山過惟揚再謁賈秋壑 薛嵎
扉屨踐淮雪，故人師帥歡。燈前話疇昔，時事又艱難。陪宴平山曉，尋梅古署寒。却歸訪泉石，珍重慰團欒。
山居述懷 薛嵎
山瓢動瀑冰，一枕曲肱清。未遇勤求日，非沽隠逸名。梅邊月在水，寒夜酒如兵。悟得乘除數，貧中心自平。
本無師住甸陽山庵 薛嵎
萬松圍坐石，大海浴金輪。不識入城路，唯脩成佛身。出生來虎子，持咒拱山神。何必工吟苦，機鋒自絕塵。
冬蘭 薛嵎
出林詎爲晚，知我歲寒心。不入離騷怨，來親冰雪吟。衆芳歸槁壤，獨幹長窮陰。爲有幽人致，相看情倍深。
閑居雜興十首  其一 薛嵎
亦有入城路，門前秋草長。荷鉏書在手，負鍤醉爲鄉。霜渡溪流澀，厨煙樹葉香。爲貧從儉約，猶欠半年糧。
閑居雜興十首  其二 薛嵎
昔日黄金屋，十年荆棘林。浮生真亦假，世事古猶今。電隙無留景，雲泉属自心。紛紛蝸角裏，朝暮幾升沈。
閑居雜興十首  其三 薛嵎
鐵硯幾磨研，依然螢雪邊。薄才遺聖世，無祿盡親年。多病唯諳藥，當寒不識綿。素心期淡泊，冰蘗誓能堅。
閑居雜興十首  其四 薛嵎
秋蟲隨響滅，振羽不知疲。譬彼附炎士，寧思失勢時。垂竿動天象，定策茹商芝。投分諒非淺，翻然弗可追。
閑居雜興十首  其五 薛嵎
閉戶謝流俗，青山獨自看。淡交從古少，冷面對人難。農圃元非學，神仙不在丹。孤懷無別想，回向此心觀。
閑居雜興十首  其六 薛嵎
四時俱橐籥，一氣自迴旋。誰謂春風力，能專萬物權。榮枯忘晦朔，霜雪抱貞堅。賦分有深淺，殊非天道偏。
閑居雜興十首  其七 薛嵎
已是中年後，何當絕悔尤。漁樵非始志，燈火企前脩。葉落秋容見，巢傾鶴貌愁。詩窮安敢避，天爲拙人謀。
閑居雜興十首  其八 薛嵎
土木非吾事，支東復拄西。雨盈溝壅葉，簷側礎沈泥。護壁時編葦，登樓恐折梯。若無憂撓至，終歲亦安棲。
閑居雜興十首  其九 薛嵎
近覺吟無趣，權將俗累刪。鶑花老眼倦，風雨半春閑。野面便粗褐，柴扉掩暮山。片雲尋處泊，飛度竹簷間。
閑居雜興十首  其一○ 薛嵎
白髮天應棄，春風吹不青。神仙歸恍惚，書傳出英靈。周粟豈醫餓，湘流難活醒。迄今名字在，百世仰芳馨。
潘懷古參學 薛嵎
同吟四十過三四，常恨詩銜欠一官。人事中年多感慨，仕途今日更艱難。爐亭圍坐推前輩，夜店單牀定薄寒。最喜親庭佳闕近，盡携兒女入長安。
廉村族人命賦唐補闕薛公墓  其一 薛嵎
一自東宮吟苜蓿，吁嗟直道竟難容。精忠夙佇危邦慮，明哲寧高避世蹤。疎傅有心辭漢陛，甘盤無夢佐商宗。寥寥千載聞風者，引領猶能式墓松。
廉村族人命賦唐補闕薛公墓  其二 薛嵎
何處青山無白骨，先生高節死猶存。古今人物一抔土，閩浙詩書百世孫。鄉邑有祠尊往哲，樵芻知禁避荒垣。斷碑殘碣堪摩拭，慙愧年年宿草蕃。
潘南夫察院出臺鄉人榮其歸拉余迎訪因賦七言 薛嵎
囊封朝上暮身擠，讒口何如萬目齊。昔謂椒蘭誠擇地，今知蕭艾適同畦。波濤不動中流砥，風雨難瘖晦旦雞。自著漁蓑厭趨謁，晨鐘欣出郭門西。
早起即事 薛嵎
隔水鐘聲枕上聞，城中人事已紛紛。開門放鶴溪邊去，衝破閑階一片雲。
電眸相士索詩 薛嵎
築室漁村五六年，湖光山色在吟邊。道人不作閑人看，浪說前程博酒錢。
林景雲參學 薛嵎
一門四世同堂樂，門外傳呼釋褐歸。自此高車訪遊舊，屏將呵從叩漁扉。三冬晴暖春寒在，千里詩書野意違。又說携琴搜逸譜，休嫌古調按今徽。
王九山提刑於子城西舊宅累石作小阜見示五言因次韻奉呈 薛嵎
幽懷隨所寓，數石几窗前。荆棘儻迷道，山林空浩然。雲生寧擇地，龍處即爲淵。誰謂達觀士，終當違市廛。
郭氏抗雲樓 薛嵎
宴坐群峰表，太空無一塵。青山獨往意，白首自由身。放鶴重霄闊，凭欄萬木春。紛紛荆棘裏，跬步亦逡巡。
郭氏遺經堂 薛嵎
校讎存手澤，肯構烱前光。際此聖明代，應無屋壁藏。半窗分雪影，群蠹避芸香。靜想趨庭意，居然師友旁。
徐太古主清江簿 薛嵎
四靈詩體變江西，玉笥峰青首入題。舊隠乍違鷗鷺去，新篇高與簿書齊。身閑自喜瓜期遠，俸薄還因楮價低。摻別正逢寒食日，洞庭春淥草萋萋。
漁村會諸友戲呈 薛嵎
磯頭濯足動滄浪，獨醒何曾與世妨。盡寫騷經粘屋壁，未逢漁父似瀟湘。遠山不離煙雲色，流水時聞蘭杜香。製得荷衣恐驚俗，對人稱是楚賢裝。
再別徐太古主簿 薛嵎
枌社過從久，新知盡不如。素心非必仕，此別遂成疎。清苦辭藜藿，寒暄慎起居。川途脩復阻，相憶眇愁予。
悼張寺丞 薛嵎
五馬歸來絕送迎，全將漚泡視浮榮。宅依林麓樓臺小，門有詩書氣味清。身後只如僧冷淡，墓頭曾是手經營。夫人扶疾秋窗下，深夜看經带哭聲。
瓢飲陳子在病後見寄次韻奉答 薛嵎
聞君卧病長於悒，文會過從迹頓疎。空對秋風驚節物，無因杯酒具園蔬。柴荆晝揜聽殘雨，燈火凉生理故書。一啟來緘拜佳什，清泠如奉笑談餘。
棲褊絕句 薛嵎
不學踰垣與閉門，誅茅先卜遠人村。釣魚磯在平如席，坐對青山無一言。
重遊雁山分得六題 蕩頂 薛嵎
高平餘十里，湖湗落中間。此地可耕鑿，長年迷草菅。一菴猶有路，四望忽無山。道者了經課，慰余登陟艱。
重遊雁山分得六題 龍鼻水 薛嵎
怪極生真想，饑凶禱請勤。半身鱗甲具，一勺渺瀰分。應谷聲如鬼，飛空石礙雲。精誠隨寓在，亦以感通聞。
重遊雁山分得六題 天聰洞 薛嵎
天聽本非耳，形容獨費吟。豈伊穿鑿力，能探杳冥心。混沌開中竅，空虛納衆音。下臨千仞險，當暑骨毛森。
重遊雁山分得六題 水簾谷 薛嵎
石壁斧修痕，風泉斷續聞。琉璃光閃日，空洞濕飛雲。妙出神功造，源從湫底分。誰能爲鈎起，深處謁龍君。
重遊雁山分得六題 照膽潭 薛嵎
彼我俱澄澈，中涵理趣深。游鯈具龍體，幽洞通潭心。影動猿摇樹，沙明日耀金。片巖經霹靂，痕鑿到于今。
重遊雁山分得六題 五老峰 薛嵎
巖前看不足，化此石爲身。憶昔白頭者，於中第幾人。相逢應失笑，久立豈迷津。勿厭薜蘿密，癡容免俗嗔。
哭瓢飲陳子在  其一 薛嵎
案頭螢火散，惆悵夜吟魂。路暗重泉迥，堂空半影存。命無藜藿富，書獨鬼神尊。猿鶴聲聲怨，愁人不可言。
哭瓢飲陳子在  其二 薛嵎
蟬蛻塵埃外，閑身樂未涯。山林天豈靳，脩短數難移。吟硯誰濡墨，空瓢想掛枝。深衣古賢貌，猶覬夢來時。
哭瓢飲陳子在  其三 薛嵎
每恨去城遠，番番語別難。論交置疏數，盡醉就團欒。事往遽成感，松彫不待寒。尚餘親翰墨，收淚再三看。
哭瓢飲陳子在  其四 薛嵎
寢食難忘置，心懷故友情。花枝封蠟寄，詩遞出門迎。忍聽偏親哭，相期嗣子成。乘除理終定，人事未容輕。
月海遠上人遊方過靈隠 薛嵎
一點靈光在，月生滄海深。此中難著語，何處可相尋。野寺齋無定，窮冬日易陰。聽松行九里，却坐冷泉吟。
漁村雜句十首  其一 薛嵎
莫論塵土與煙霞，收拾襟懷即我家。絮帽蒙頭霜月下，水村深夜看梅花。
漁村雜句十首  其二 薛嵎
非智非愚浪著鞭，前程倒指事茫然。臨流一洗巢由耳，獨立斜陽認釣船。
漁村雜句十首  其三 薛嵎
盡醉茅柴得自由，蘆花飛雪滿人頭。蓑衣碎葉重重補，聽雨吟風卒未休。
漁村雜句十首  其四 薛嵎
青山如主復如賓，相對無言意自真。富貴不應忘此味，從來世上少閑人。
漁村雜句十首  其五 薛嵎
月下門開不用敲，渡頭長繫木蘭橈。盤餐市遠從真率，會宿何妨屢卜宵。
漁村雜句十首  其六 薛嵎
澤畔行行歌楚騷，一襟忠憤付湘濤。難教舉世無醒者，莫羨漁翁活計高。
漁村雜句十首  其七 薛嵎
三五人家住一灣，近城無路去來難。溪邊自結同吟友，松柏青青到歲寒。
漁村雜句十首  其八 薛嵎
野水微茫路欲迷，重重沙渚自高低。鷺鷥飛過無心泊，直入殘陽樹杪棲。
漁村雜句十首  其九 薛嵎
猿鶴何曾肯受羈，偶來亭畔立多時。物情未到忘機地，步步行行只自疑。
漁村雜句十首  其一○ 薛嵎
白雲相顧尚依依，十載江湖負宿知。時事未容輕所學，山中依舊只吟詩。
普覺院登上人房老梅擅名滋久昔四靈與其先師道公方公遊賦詠盈紙距今三世矣余每至其所輒徘徊不忍去登亦對坐不倦有前輩之風槐逕弟拉同遊者賦詩因用其韻俾登藏之庶不愧昔日爾  其一 薛嵎
年年心與雪霜期，一點寒生古樹枝。昨夜故人相問信，隔窗無月坐移時。
普覺院登上人房老梅擅名滋久昔四靈與其先師道公方公遊賦詠盈紙距今三世矣余每至其所輒徘徊不忍去登亦對坐不倦有前輩之風槐逕弟拉同遊者賦詩因用其韻俾登藏之庶不愧昔日爾  其二 薛嵎
四靈歿後誰知己，惟有清香滿舊枝。頭白山僧猶愛客，爲曾親見老師時。
感興 薛嵎
簞瓢吾道在，此樂語人難。遺却形骸累，始知天地寬。遠山不辨樹，高屋易生寒。數夜雪風急，編蘆壁未完。
新年換桃符 薛嵎
桃符頻換句難新，休對春風訴舊貧。近日兒童談道學，幾時徵詔及閑人。山田收薄官輸在，樹雪吹殘曙色真。慨昔巢由老巖穴，終身擊壤作堯民。
漁村雜詩十首再和前韻  其一 薛嵎
晴空萬里散餘霞，一葉漁舟穩似家。學道未能全寡欲，水邊隙地亦栽花。
漁村雜詩十首再和前韻  其二 薛嵎
蘭菊分畦筍作鞭，南山相對意悠然。城中有路何曾入，只許蒼頭趁釣船。
漁村雜詩十首再和前韻  其三 薛嵎
此身閑却有來由，白髮中年已上頭。莫道無官無可棄，從今放下一齊休。
漁村雜詩十首再和前韻  其四 薛嵎
獨作漁樵最上賓，土風淳朴物情真。鮑家兄弟皆和樂，林子詩豪膽壓人。
漁村雜詩十首再和前韻  其五 薛嵎
巡簷脩竹晚風敲，古寺僧歸月下橈。童子閉門無一事，只須清坐過中宵。
漁村雜詩十首再和前韻  其六 薛嵎
微吟朗詠足風騷，切莫危言試怒濤。雲本無心泉自潔，不因作意立名高。
漁村雜詩十首再和前韻  其七 薛嵎
生涯小小落溪灣，妻子知時不說難。畢竟直鈎爲計拙，晚來無酒可銷寒。
漁村雜詩十首再和前韻  其八 薛嵎
暝色和煙四望迷，仰眠牛背覺天低。村翁遥指笙歌處，此地魚沉鳥不棲。
漁村雜詩十首再和前韻  其九 薛嵎
雉入樊籠馬受羈，低頭猶怕欠趨時。人心到此無真識，未必人疑先自疑。
漁村雜詩十首再和前韻  其一○ 薛嵎
歲寒無物可相依，惟有梅花似故知。名世何曾在科甲，西湖處士只吟詩。
春晴泛湖 薛嵎
平湖新漲綠，沙觜浄涵波。芳草思無際，春風情最多。移舟動山影，止樂聽漁歌。得意唯鴻鵠，高飛避網羅。
呈井南劉主簿 薛嵎
何處井南居，青山遶屋廬。竹生從礙路，泉響不驚魚。有道貌亦古，淡交情似疎。慈親更彌壽，堂上步徐徐。
春半 薛嵎
春半數風雨，水村增曉寒。不辭蓑笠重，自覺起居安。隔霧山疑失，占晴礎未乾。可憐桃與李，無語受摧殘。
太古元西堂過萬壽謁住山肇淮海禪師并簡 薛嵎
老子舊知己，江湖獨爾思。此行逢作者，送別若爲辭。風雨過春半，詩書滯海涯。心心儻相印，亦足慰衰遲。
憶汪氏山亭舊遊并簡 薛嵎
因山爲址屋無多，中有幽人衣薜蘿。自擷溪毛充野腹，頻敲牛角和漁歌。舟車相過情難數，姓字長留石可磨。遥想對牀風雨際，一燈終夜照吟哦。
古淡然老得帖住長蘆不受却歸松風舊寺次社中韻 薛嵎
拄杖挑雲上半肩，尋幽重到舊棲禪。浮生多故成南北，白髮相驚問歲年。房閉松聲難辨雨，山連海脈暗通泉。自從勇却長蘆請，猿鶴終宵亦穩眠。
佺上人遊方 薛嵎
燕鴻來去盡，蕭索此時心。杖錫投何寺，風霜別故林。夜牀煨葉火，朝谷應樵音。往往長松下，看山坐獨吟。
送宋飲冰過四明郡齋  其一 薛嵎
元戎招士重親臨，喜遂詩書萬里心。乍免客愁供帳具，暫停遊事戟門深。秋空矯首瞻魁彩，夜燭憑花聽雁音。從此文名滄海闊，好風三日到雞林。
送宋飲冰過四明郡齋  其二 薛嵎
憶昔曾登太白巔，閑雲留我石床眠。集詩刪失題猶記，人事乖違歲屢遷。極羨故交遊汗漫，不禁離思對嬋娟。山中乏致兼金餽，形迹相忘二十年。
松風隆首座住雲際禪院 薛嵎
山門開望海，鐘鼓動魚龍。人具慈悲相，秋生寂寞容。隨身唯一鉢，留偈別雙松。後夜橋西月，支筇失所從。
入京逢故人 薛嵎
長貧復羈旅，共爽十年歡。在世誰無累，如君事獨難。蹴居憐火後，多病卧春殘。縱决歸山計，煙蘿不療寒。
下第歸故園 薛嵎
扁舟摇蕩水心村，幾度煙波入夢魂。猨鶴認名聽號令，漁樵執禮敘寒溫。浮生多事景逾促，自古求人道不尊。莫爲窮途妨曠達，定應束帛賁丘園。
山中 薛嵎
依然木石居，造物任乘除。時事今休問，山中計不疎。泉聲增雨後，禽語變春初。吟得詩名世，終身甘荷鋤。
山居十首  其一 薛嵎
深澗遊群魚，高樹鳴幽禽。山中白日長，同此逍遥心。脫粳香可炊，濁酒聊自斟。過茲非所求，孰爲升與沉。
山居十首  其二 薛嵎
陰壑生暮寒，白雲如炊煙。麋鹿不識人，時復近我前。青松三四株，石床在其邊。意思清且閑，可以終餘年。
山居十首  其三 薛嵎
名利能移人，智者爲之愚。歷觀古英雄，鮮或全其軀。幸逃世網牽，園綺真吾徒。勿令千載下，嘆惜斯人無。
山居十首  其四 薛嵎
前村雨脚收，斜陽掛高樹。老翁牽牛歸，頗亦有幽趣。山風響茅屋，崖月導芒屨。平生江湖心，於此謝馳騖。
山居十首  其五 薛嵎
龍居洞雲深，飛泉瀉絕壁。不聞耳邊喧，但覺心境寂。富貴由他人，得失俱抱戚。孰能全其天，山中樗與櫟。
山居十首  其六 薛嵎
午睡不覺長，童子入城迴。地爐散微煙，煨芋已成灰。獨酌無佳賓，梅花爲吾開。須臾山月高，顧影空徘徊。
山居十首  其七 薛嵎
木落山轉空，景駛寒亦早。百草無慍容，低頭就枯槁。形生復形化，安用置懷抱。千古丘跖分，所論非壽夭。
山居十首  其八 薛嵎
古調今誰彈，至樂非外假。淵明愛無絃，此意知者寡。放鶴未歸來，時倚長松下。旁觀彼何人，笑我衣裳野。
山居十首  其九 薛嵎
老妻倦縫紉，癡兒厭藜藿。一貧誰復言，多累吾已錯。山半雲可耕，山下泉可鑿。軒冕亦儻來，豈得長如昨。
山居十首  其一○ 薛嵎
柴門長日關，不礙溪水流。桃花樹難尋，悵望迴輕舟。雖無武陵源，事與昔人侔。已矣勿復言，白首安吾丘。
廉村薛庭芝訴貧於余余亦貧不能周之贈以是詩 薛嵎
兩窮相值愁無計，同是開元補闕孫。百世清風於此在，莫將貧悴對人言。
素上人遊方 薛嵎
山深不可見，一錫又雲飛。梵譯通方語，林霜點衲衣。神閑生境寂，思苦入吟微。寒月空相照，何人夜扣扉。
送蓑衣與陳子淵漫成口號 薛嵎
莎草爲衣葉葉新，已知難上貴官身。野人相贈無他意，從使心親迹更親。
自君之出矣三首  其一 薛嵎
自君之出矣，淚對花枝洒。風窗挑夜燈，心在無油瀉。
自君之出矣三首  其二 薛嵎
自君之出矣，荏苒度寒燠。譬彼雙鯉魚，書辭長在腹。
自君之出矣三首  其三 薛嵎
自君之出矣，抱此離恨情。春蠶不作絲，纏綿過一生。
越僧一書記索賦二絕 松風閣 薛嵎
何處笙簫起半空，滿山斜日動蛟龍。老僧無語凭欄久，過盡白雲千萬重。
越僧一書記索賦二絕 月泉 薛嵎
月色泉聲境自真，有身終不惹埃塵。山中受用祇如此，住者知爲澹泊人。
爲鄭菊山賦斗室 薛嵎
居然真樂地，跬步亦徜徉。大器何曾局，脩程未易量。中天應躔象，吾道即宮牆。萬斛泉源在，非徒志秕糠。
松阜弟於寶成寺祖墓之側營創別業爲賦得閑亭詩取又得浮生半日閑之句 薛嵎
陟巘心已清，復此風雨蔽。高人疏鑿餘，理道頗超詣。卜築諧素志，緇侶欣共濟。脩竹尚無恙，巢鶴亦數世。空山嵐欲滴，近水石可憇。春睡朝旭升，夜語孤燭繼。高扁出林麓，先壠記苗裔。嚴鐘警晨昏，群岫羅扈衛。身同野鹿遊，跡許巢父媲。蝸角自爲雄，蟻磨卒至斃。靡懷半日羨，詎識終老計。吾廬並漁村，興往輒鼓枻。野衣裁芰荷，敗屋粘薜荔。川陸阻會面，歲月迅流逝。茲情不可忘，淡交慎勿替。及時畢婚嫁，即事無芥蔕。相從丘壑真，永使心迹契。泉石聞斯言，庶以當盟誓。
項大著挽詩 薛嵎
耻爲恩門屈，寧辭御史遷。力陳歸老疏，自盡讀書年。秘府神遊地，浮榮夢覺前。世間真不死，未必屬蒼天。
劉荆山歸自惟揚新營漁屋退居 薛嵎
謾道歸來晚，閑中日最長。漁翁尊齒序，客子效戎裝。野水涵秋霽，風荷動夕陽。十年畢婚嫁，亦勝爲人忙。
定菴遠山主 薛嵎
修持功行滿，不墮劫中塵。龍象西天邃，杉松卵塔新。臘高同輩盡，歛薄小師貧。生滅理無二，交深獨愴神。
哭槐逕弟 薛嵎
孤僻由天性，看山獨展眉。豈無身後慮，猶課病中詩。泉石寧非祟，蒼旻不可知。平生唯愛菊，增我九秋悲。
林氏梅巖 薛嵎
古意元從澹泊來，雲根香雪點磯苔。靜觀造化春長在，不是冰霜凍得開。半影落池涵潔白，一峰無路接塵埃。逋仙家世君端的，只恐清吟未易陪。
王九山挽詩  其一 薛嵎
古史無完傅，清風獨可模。從誰問出處，舉世在泥塗。氣直於時忤，身榮與道俱。士林爲重惜，揮淚奠生芻。
王九山挽詩  其二 薛嵎
修行過衲子，蔬飯幾昏晨。自草休官疏，猶嫌在世身。片雲先塚近，寒月萬松鄰。爲鬼還應別，平生有善因。
王九山挽詩  其三 薛嵎
俗論鄙迂儒，公胡獨受欺。焦桐方入調，夜鵲忽驚枝。心事將誰許，身名負己知。九原如可作，白首誓爲期。
逢舊友生 薛嵎
交遊半零落，身在復長貧。對語寒燈盡，相看白髮新。兵興無樂土，市近少閑人。遥憶桃源路，鳥啼花自春。
和清溪可居壁間韻  其一 薛嵎
松風相對揜重關，何止浮生半日閑。此是仙家真境界，蓬萊猶在有無間。
和清溪可居壁間韻  其二 薛嵎
日日虛廊步百迴，吟邊時有可人來。西湖處士詩名世，老向孤山亦爲梅。
林景雲令祖夫妻隨其子各居同日葬 薛嵎
真誥巖前舊築居，夫妻雙化是仙期。至今耕隴桑麻地，全似桃源晉宋時。窀穸同晨符吉卜，親朋分夜別靈帷。詩書孫子名方盛，錦誥重恩日未遲。
康氏端齋 薛嵎
於焉能取友，人己兩無偏。立行有如此，前脩宜比肩。吟情近風雅，胸次著林泉。愧我全迂僻，交遊又十年。
陳子淵台州添倅 薛嵎
高志愛官閑，來從玉筍班。離家買湖石，開印對巾山。風月添新句，朋遊記舊顔。桃花元有約，猥賤未能攀。
潘氏梅所 薛嵎
種梅營數椽，四壁但蕭然。清带山林氣，香來筆硯邊。雲深天向晚，人立鶴趨前。余亦歲寒者，相從恰暮年。
近買山范灣自營藏地與亡弟草塘君及外家墓塋悉可跂望感事述情繼有是作  其一 薛嵎
因緣還是范灣邊，乾巽峰高四應全。千古青山逢具眼，數莖秋鬢近衰年。倒騎黄犢循來路，貪看行龍下遠田。慙愧鄰翁爲指說，傳聞此地産英賢。
近買山范灣自營藏地與亡弟草塘君及外家墓塋悉可跂望感事述情繼有是作  其二 薛嵎
外家後事凄凉甚，老婦思親哭最哀。今日青山留我在，他年寒食望甥來。極知造物成吾志，可但精靈慰夜臺。惆悵昔時原上路，獨餘宿草見春回。
近買山范灣自營藏地與亡弟草塘君及外家墓塋悉可跂望感事述情繼有是作  其三 薛嵎
草塘相望隔重雲，愧我爲兄蚤哭君。少日對吟聽夜雨，老來無計撫孤墳。泉臺冥漠唯增感，人事安排已十分。莫待他年推吉應，如今友愛最先聞。
近買山范灣自營藏地與亡弟草塘君及外家墓塋悉可跂望感事述情繼有是作  其四 薛嵎
敢慕昔賢居曠達，分甘吟骨寄山阿。劉伶常備隨身鍤，陶令曾爲自挽歌。未必浮生於此悟，算來忙處爲人多。北邙原上堪回首，莫枉心情用太過。
近買山范灣自營藏地與亡弟草塘君及外家墓塋悉可跂望感事述情繼有是作  其五 薛嵎
十萬買山渾可事，放教身死骨猶香。不知筋力何年盡，看到杉松幾尺長。管郭豈能謀富貴，詩書元自著興亡。采薇歌在無人識，千載清風獨首陽。
近買山范灣自營藏地與亡弟草塘君及外家墓塋悉可跂望感事述情繼有是作  其六 薛嵎
分明來日已無幾，還似參禪未透時。吟骨縱清難免死，黄菁多啖亦充饑。題詩遣得山精去，近俗偏將古墓夷。合眼便爲泉下鬼，此身康濟莫宜遲。
近買山范灣自營藏地與亡弟草塘君及外家墓塋悉可跂望感事述情繼有是作  其七 薛嵎
大有公卿弗似吾，一枝藤上掛葫蘆。旋疏苔石通崖溜，自祝山神保鶴雛。休羨銘旌題極品，試將槐樹植三株。依然此事憑陰德，從古幽明理不殊。
近買山范灣自營藏地與亡弟草塘君及外家墓塋悉可跂望感事述情繼有是作  其八 薛嵎
贏得青山終老看，閑身受用不須多。風霜落木時將暮，功業無心鏡懶磨。道士共聯石鼎句，村童能和草庵歌。蓋棺一事安排了，肯信光陰去似梭。
近買山范灣自營藏地與亡弟草塘君及外家墓塋悉可跂望感事述情繼有是作  其九 薛嵎
山中百事且休聞，也莫參禪莫鍊神。纏樹古藤無了日，隨風亂葉豈由身。閑來景物吟方到，靜處工夫識始真。想得大槐宮裏夢，日高猶有未醒人。
近買山范灣自營藏地與亡弟草塘君及外家墓塋悉可跂望感事述情繼有是作  其一○ 薛嵎
依然且作住菴看，茆屋三間辦不難。戶外莫容千駟馬，客床唯置兩蒲團。深林藏虎風長怒，短木支門睡自安。西北干戈猶未已，偶逢樂土度衰殘。
高新甫雲崖 薛嵎
步步危機死不知，白雲深處最平夷。猨啼鶴唳非無意，纔近高人便入詩。
悼薛君載 薛嵎
衣被唯綀褐，長閑未覺貧。將何折君壽，不盡百年身。竹樹多於屋，禽魚近得人。生無世情戀，寧復怨蒼旻。
石窗通上人南遊并謁劉後村 薛嵎
所師郊與島，知己又應難。羽檄邊烽急，風霜歲事殘。出家忘路遠，度海識天寬。文暢浮屠者，當時亦慕韓。
君成弟清溪 薛嵎
孺子歌猶在，滄浪可濯纓。流來如玉潔，止處似心平。魚避飛鳬影，荷添落雨聲。詩書源更遠，千古媲交情。
哭中師雪崖 薛嵎
衆裏知心少，唯師是故人。臨終書未答，昨夜夢全真。鶴唳渾如哭，花開不似春。近逢同住者，得問病元因。
霽雪亭 薛嵎
千樹玉成林，遠香清可尋。幾疑安道在，直得老逋吟。迥與春風異，唯宜晝日陰。塵中無此景，羨爾棄華簪。
方氏墓廬扁曰白雲飛處 薛嵎
諸峰互隠蔽，一望一增悲。觸目易成感，思親無盡時。松扉陰似雨，翁仲立如癡。出岫亦何意，悠然自不知。
漁村偶題 薛嵎
莫道柴門窄，斷無車馬聲。苦吟成集少，久病見人生。花落寒猶在，春陰雨未成。漁村名自我，鷗鷺勿相輕。
唐補闕清風亭 薛嵎
去國遺忠藎，朝盤托諷深。因知潔己意，亦是愛君心。貌像意全古，子孫貧至今。清風如可繼，塊土已埋沉。
寄珂雪屋 薛嵎
積雪覆茅屋，僧居清更清。浮生千劫盡，長日一燈明。野鳥呼能下，山靈避不行。舊時江月住，時聽誦經聲。
賦山雲姪偶耡 薛嵎
扶犂人所賤，何苦事耕耘。生意未終息，雨聲曾厭聞。詩書長在手，畚鍤豈勞君。祇恐青雲上，能將此志分。
還甘泉沈氏詩卷 薛嵎
之人吾畏友，相望水東西。筆下山林趣，詩中五十題。讀書長閉戶，自奉只羹藜。名字他年出，雙松應共齊。
萬象亭 薛嵎
年年此地駐吟鞍，十萬人家指掌寬。天上星辰依舊遠，山中松桂不知寒。月生滄海一輪靜，雲泊闌干片影殘。見說亭基從古在，擬將圖志試尋看。
朱氏雲壑 薛嵎
舒卷悠悠付太空，居然丘壑具胸中。人生知己終難必，世上無心自不同。片石若浮龍在水，遠峰欲露樹吟風。羨君隠處有如此，想見詩成字字工。
本無師與槐徑弟交遊二十年矣古人謂百篇詩盡和一盞酒須分余於二公亦云槐徑既歿本無編其往來之詩號曰雲林酬唱僭述鄙句奉呈 薛嵎
中年爲此別，悲動故交情。案上雲林卷，山中風木聲。夢回驚復喜，詩在死如生。幾番西郊路，逢師獨自行。
宣氏梅邊 薛嵎
自入孤山詠，梅花最識詩。喜逢吟苦友，共此歲寒期。曙色雪初霽，暗香春未知。前村風景別，祇是愛茅茨。
耕樂 薛嵎
躬耕樂道真吾事，三聘看來未是榮。時尚可爲君更悟，何妨藜藿度殘生。
王民山惠詩 薛嵎
民山名字出，朋輩獨推先。不奉寒暄問，于今四十年。傳來詩似錦，倏去步如仙。自古山林士，無營貌亦賢。
漁村即事 薛嵎
維舟古渡頭，四望是汀洲。水闊唯宜夏，荷枯不礙秋。困歸牛背穩，曉汲井雲浮。獨坐愁無侶，多番爲月留。
潘氏可軒 薛嵎
可人居此地，稱此可軒名。力學倘無倦，終身集大成。言辭寓深淺，權度要分明。體認工夫到，何妨緩作程。
青藜閣爲林景雲賦 薛嵎
九斗峰前太乙臨，星辰亦監此時心。樓高不礙光芒入，坐久忽驚風露深。千古聖賢書裏見，吾身學問性中尋。夜窗勤苦追先哲，名字何分昔與今。
追惜永嘉前政知縣趙大猷時景定改元 薛嵎
興言民父恩猶在，何故年來盡不如。清節苦於爲士日，歸裝輕似到官初。月明往事尋思遍，燈下懷人音問疎。矯首天朝除目到，放教田里得安居。
高氏石雲 薛嵎
閬仙曾得句，月下自推敲。以此幽閑趣，長爲淡泊交。水寒梅照影，霜滑鳥歸巢。余亦同懷者，從君結把茅。
清醒 薛嵎
獨懷忠憤赴湘中，舉國昏昏志不同。漁父笑君君亦笑，煙波相望各西東。
囊螢  其一 薛嵎
山中不羨青藜貴，清夢何曾到石渠。裁得綀囊連夜喜，兒童也學裹衣裾。
囊螢  其二 薛嵎
殘星數點照科斗，此事分明屬後生。記得年時頭未雪，夜窗不覺又三更。
謝松岡姪惠詩 薛嵎
韋布名猶盛，詩書不負人。每過臨水宅，長想釣魚身。思苦詩難和，歲寒交始真。廼翁憐病久，余病復兼貧。
邵氏悅心堂 薛嵎
擾擾利名役，鬢髭霜雪侵。要知充此性，即是悅吾心。有道境常裕，無營味最深。紛華安肯羨，出見更酣沈。
別鶴 薛嵎
見說瀛洲萬里程，相思猶覬下青冥。已歸天上神仙籍，不就人間飲啄腥。昨夜月明如失友，故園籠在且休扃。鄰家亦有雛堪待，丹頂微微振薄翎。
冬日野步 薛嵎
樹上有禽啼似春，聲高聲下亦何心。幽人拄杖移時立，句句詩中是苦吟。
山中梅花  其一 薛嵎
詩人魂在梅花上，不比垂楊管別離。野鶴聲聲聲漸遠，定應飛報月明知。
山中梅花  其二 薛嵎
已有梅花未有詩，青山相對動愁眉。山翁只在山中住，花落花開總不知。
山中 薛嵎
長日山中坐，白雲應笑人。浮生塵未脫，至老趣難真。身在影猶贅，年豐家自貧。莫將吟事廢，柳色已知春。
漁父詞七首  其一 薛嵎
蘭芷流來水亦香，滿汀鷗鷺動斜陽。聲欵乃，間鳴榔，儂家只住岸西旁。
漁父詞七首  其二 薛嵎
翁嫗齊眉婦亦賢，小姑顔貌正笄年。頭髮亂，髻鬟偏，愛把花枝立柂前。
漁父詞七首  其三 薛嵎
湘妃淚染竹痕斑，風雨連朝下釣難。春浪急，石磯寒，買得茅柴味亦酸。
漁父詞七首  其四 薛嵎
滿湖飛雪攪長空，急起呼兒上短篷。蓑笠具，畫圖同，鐵笛聲長曲未終。
漁父詞七首  其五 薛嵎
離騷讀罷怨聲聲，曾向江邊問屈平。醒還醉，醉還醒，笑指滄浪可濯纓。
漁父詞七首  其六 薛嵎
白髮髼鬆不記年，扁舟泊在荻花邊。天上月，水中天，夜夜煙波得意眠。
漁父詞七首  其七 薛嵎
只有青山可卜鄰，妻兒語笑意全真。休識字，莫嫌貧，方是安閑第一人。
漁村遠望因思槐逕弟同遊之樂 薛嵎
滿山殘雪滿溪雲，唯有沙鷗獨見親。往事不堪頻入夢，吟篇無數更愁人。扁舟欲渡同誰載，破衲蒙頭近六旬。尚擬來生因可結，凄凉何處問蒼旻。
閑居言懷 薛嵎
老子從來不爲名，放教心地到和平。庭前草色知春近，窗外梅花終夜明。紙帳夢回移月影，石溪流斷失灘聲。吟邊莫問紅塵事，只住茅茨亦自清。
柴門 薛嵎
春風隨處好，吟事又相催。觸石雲飛去，呼童鶴誤來。杖藜無疾步，花地有香埃。不許車塵入，柴門只半開。
獨宿山中  其一 薛嵎
澗水松風聲不斷，白雲飛上屋頭栖。山中昨夜孤吟客，只把無眠便作題。
獨宿山中  其二 薛嵎
誅茅無地結庵遲，借得人家近翠微。何事樹禽驚不起，也應知我久忘機。
漁家 薛嵎
生涯漁業在，屋漏旋增茅。莫道直鈎拙，翻同稚子敲。夜燈切竹火，賓坐具山肴。中有白頭者，離騷手自抄。
題山中井泉 薛嵎
井口依山缺，更無沙礫渾。相傳海眼出，久視石碑存。定案星辰位，不多穿鑿痕。旱年人盡汲，汲盡復源源。
鄭氏時齋 薛嵎
力學競分陰，俄驚歲月深。豈爲科舉地，自遂讀書心。名教有餘樂，塵埃不可尋。肯同碌碌者，白首尚籯金。
松岡過許峰送葬 薛嵎
此行吟更苦，哭舅萬山深。處士花猶昔，何人詩在今。奉親無旅况，對佛動慈心。霜夜增寒思，半牀安紙衾。
挽陳運管安人孫氏 薛嵎
舅家如母在，慟哭淚沾襟。平日經聲斷，茲晨佛力深。墓廬猶手構，梱則是夫箴。山上半慈竹，從知契夙心。
君譽病愈相訪 薛嵎
有誰憐我老，賢弟獨知心。月夜空相憶，梅花都未吟。愁因失鶴致，貧爲買山深。連日勤過記，新篘得共斟。
還寓樂姪詩卷 薛嵎
吾詩吟未了，今爾亦工吟。筆下心思苦，書中理趣深。青燈宜遠到，白日易西沈。多謝憐衰疾，連朝獨見臨。
園中 薛嵎
莫道趨時拙，書中樂未涯。荷鋤依樹歇，聯句笑人遲。仙去井猶在，年荒草不衰。近來筋力減，累失看花期。
賈鹿岩 薛嵎
不是長江派，因何亦好吟。從知世味淡，自覺野情深。科舉無名字，案頭唯古今。新銘爲讀盡，可惜老山林。
山中遇雨 薛嵎
草荒泥磴滑，老病厭扶持。雨逐雲先後，路隨山險夷。天寒禽自浴，屋漏榻頻移。吟事愁無緒，梅花意亦悲。
山居有感 薛嵎
無忮復無求，山林終自由。雪飛猶欠積，雲住欲相留。朋友疏因數，功名喜亦憂。休休亭記在，此是死前休。
湖外泛雪 薛嵎
雨雪連朝意未休，支筇難步最高樓。梅花不識春風面，野水相平古渡頭。船上看山無屋礙，塵中閲世似漚浮。一生窮苦緣詩僻，莫把詩窮認作愁。
病中感興 薛嵎
風霜歲又除，藜杖步徐徐。兒輩憂無藥，牀頭喜有書。背因曝日暖，交爲訴貧疎。天定由人事，不如深閉廬。
憶嵇師奧觀梅并貴行弟歿後之思 薛嵎
不到嵇師今幾春，凄凉疋馬去無因。同遊人葬梅花下，應笑花開不見人。
守歲五首  其一 薛嵎
兒輩呼盧不計錢，地爐圍坐笑聲喧。老夫自筭吟邊事，栽竹移花近百篇。
守歲五首  其二 薛嵎
明日焚香叩九關，六旬修未到清閑。莫憐身在塵中老，雪後騎馿亦看山。
守歲五首  其三 薛嵎
鶴雛添歲頂微紅，想見瀛洲路亦通。昨夜柴門長半掩，三更敲盡叫歸籠。
守歲五首  其四 薛嵎
新歲纔餘七日糧，燈前猶自笑人忙。茅簷霜下寒衣薄，爇盡蒹葭夜更長。
守歲五首  其五 薛嵎
平日過從乏貴遊，更來湖上棹扁舟。除將兒女年年拜，鄰舍相逢坐即休。
山雲惠二物 梅枝 薛嵎
贈我江南一朶春，獨清滋味自相親。只愁月下推敲拙，難與梅花作主人。
山雲惠二物 畫竹 薛嵎
跬步園林種亦難，渭川還有幾千竿。山雲遺我冰綃軸，得與梅花相對看。
漁村有感 薛嵎
小窗長日苦吟聲，獨倚闌干看晚晴。居士莫疑貧可棄，春風不爲病相輕。梅邊紙帳重重影，壁上離騷字字清。鷗鷺往來情更熟，只消此地度殘生。
吳樵溪山居 柴望
老子無家計，蕭然屋數間。頭邊惟白髮，眼底是青山。棋急鳥聲散，琴低鶴睡閒。片雲長似伴，朝去暮飛還。
金臺泊舟 柴望
欲謀歸去計，歸去更匆匆。王化何時北，江流日夜東。片帆山共水，竟夕雨和風。時事只如此，相催成老翁。
宿湖外 柴望
懶入城中去，來維柳下舟。空江明月上，殘雨夕陽收。好景多歸夜，他鄉易得秋。倚梧吟不盡，樽酒更登樓。
山居 柴望
老來無一事，僮與鶴相隨。繞屋疎疎竹，編牆短短籬。起來花換影，知已睡多時。莫厭山居寂，山人祇自宜。
詔許出獄呈京尹節齋趙公 柴望
臣子狂愚獻直言，聖明寬大度如天。十封應詔皆焚藁，一片憂時祇似弦。數象逢丁陽九厄，元龜爲鑑後千年。今朝有旨從天下，不到長沙到席前。
靈芝寺別祖席諸友 柴望
落日寒城暮雨餘，滿斟離酒意何如。見妻還指張儀舌，痛國誰憐賈誼書。羸馬病僮旋僱倩，寺禽山獠亦欷歔。長安可是深居處，更向深山深處居。
富陽道中 柴望
幾年只向長安去，今日囊書被旨回。馬首獨行秋葉路，鱸魚時共菊花杯。黄昏鐘動雁初下，夜半月明潮正來。我自不歸歸便得，故園早晚早梅開。
和周居易見寄韻 柴望
十年爲客上長安，人指冰山不會寒。開口盡言投老易，到頭只是挂冠難。低棲屋宇居常穩，巧小園池坐儘寬。別有前溪魚可釣，也須栽竹傍欄干。
錢唐 柴望
不記錢王建國年，尚遺强弩射潮痕。地迴王氣歸吳分，山挾潮聲出海門。南渡幾年猶昨日，西湖疎影自黄昏。客來獨憑欄干處，時聽漁歌過遠村。
越王勾踐墓 柴望
秦望山頭自夕陽，傷心誰復賦凄凉。今人不見亡吳事，故墓猶傳霸越鄉。雨打亂花迷複道，鳥翻黄葉下宮牆。登臨莫向高臺望，烟樹中原正渺茫。
送馬太初之越 柴望
一去山陰一冉溪，如何還只恁分携。雨無聊頼人無寐，水又潺湲鳥又啼。明日不知君上馬，中宵誰與共聞雞。去時應有蘭亭句，爲我臨池援筆題。
戒珠寺右軍宅 柴望
蒼樹寒烟兩渺茫，後來誰此弔興亡。晉朝風物今流水，蕭寺鐘聲幾夕陽。話燕梁空春雨急，愛鵝人去暮山長。學書弟子知何在，風過池塘墨尚香。
和王景陽越中寄別韻 柴望
故人書只問平安，已分還山豈願官。猿鶴不驚松逕夢，貂蟬難換竹皮冠。長安落葉秋深見，故國斜陽雨後看。莫道剡中吟不盡，不成吟處亦停鞍。
金山寺 柴望
荻花蘆葉正珊珊，山在長江寺在山。門逕但從船出入，僧房多住水中間。江空落日斜猶照，夜半秋潮去復還。吟興未闌天欲曙，一行斜雁起蒼灣。
鳳皇臺 柴望
灑盡梧桐酒一杯，興亡前事獨徘徊。烏衣冉冉斜陽下，白鷺茫茫江水來。鳳去不知經幾載，客來惟只見高臺。閒於登眺成孤嘯，五百年間王氣回。
石頭城和王寧翁韻 柴望
懷鄉弔古易傷心，絕頂危亭共客臨。朝市曾經兵火後，山川轉覺樹雲深。百年歌舞空臺沼，六代豪華漫陸沉。惟有亂鴉歸去晚，夕陽無限暮城陰。
多景樓 柴望
早被垂楊繫去舟，五更潮落大江頭。關河北望幾千里，淮海南來第一樓。昔日最多風景處，今人偏動黍離愁。烟沙澒洞翻蘋末，欲倚西風問仲謀。
山陰蘭亭 柴望
寂寂山陰事已塵，至今亭址尚嶙峋。落花時節朝朝雨，插柳人家處處春。曲水自流寒食酒，茂林無復永和人。昭陵繭紙今何在，空有梅花點翠珉。
別故人 柴望
便未成名也自歸，不應猿鶴更猜疑。冷看世事頻移局，懶與仙人共弈棋。南渡只今惟有酒，西興臨別是誰詩。行藏正要知時節，却是時人未得知。
送葉若磯之金陵謁信菴 柴望
一片斜陽落渡頭，青衫烏帽獨登樓。江流建業三千里，山色淮南數百州。都督正開羊祜府，誰人得上李膺舟。此行不爲揚州鶴，一字猶堪萬戶侯。
呈中書權直程滄洲 柴望
玉旨傳宣夜直扉，制麻侵曉進呈歸。三槐龍影連青瑣，千柳鶑聲度紫薇。袖惹爐香飄霧靄，硯傳盤露映旌旗。承恩更賜金蓮炬，猶勝清光太乙藜。
富春嚴子陵祠 柴望
桑田何處海漫漫，耕壟傳聞建武間。真主不緣符白水，先生安可飯青山。至今衰草遺寒燒，此日秋江起暮鷳。萬里崎嶇祠下路，不知行役幾人閒。
歸來 柴望
歸計年來付酒杯，任他猿鶴自相猜。東家種竹西鄰看，前日移花昨夜開。鐘送夕陽歸草木，風吹凉月上樓臺。老來嬾聽他家曲，惟看柴門長綠苔。
越山 柴望
吳越山分兩岸青，遥遥帆影是西興。江花歷亂如紅雨，雲樹高低似畫屏。錢氏古鄉迷鳥道，越王芳草上諸陵。已知太乙臨吳分，曉看祥烏夜看星。
寄徐編校 柴望
近傳丹詔下彤墀，夜鶴寒猿也自疑。江上晚風終自急，山中白石最相宜。潮生潮滅鷗先見，花落花開蝶未知。懷玉山人如問我，爛柯山下看圍棋。
重到都門傚轆轤體 柴望
兩年不作京華夢，重到湖山事已非。柳外晚風寒食節，花間天氣雨晴時。闌干獨憑鶑飛去，簾幙低垂燕未歸。欲託焦桐理心事，滿庭芳草又斜暉。
金陵秋賦別江壽翁 柴望
憶向西風折翅歸，每忻黄菊滿疎籬。十書詣闕無知己，千里離家有路歧。歲月易驚孤客夢，文章難比少年時。荻花蘆葉休凄怨，自有新開竇桂枝。
奇氣樓 柴望
此齋全占崧高勝，更盡樓前第一奇。芳草碧連天水處，數峰青斷暮烟時。山川不逐陰晴換，宇宙閒看歲月移。琴已嬾彈書嬾讀，一簾花影詠春遲。
高齋晚望 柴望
纔是青山便卜鄰，世情那得較紛紜。露含遠岫分爲雨，烟起人家去作雲。柳色晴光扶檻入，鶑聲人語隔窗聞。高齋獨捲重簾坐，花落棋床日未曛。
西湖 柴望
年年柳眼青歸處，門外遊人可自閒。天氣又晴晴又雨，樓臺依寺寺依山。酒邊歌拍穿花外，船上簫聲落水間。光景留連空自惜，鷓鴣啼罷暮城關。
客中夜雨 柴望
離情先怯向邊州，寒葉敲窗更報秋。幾點攪殘千里夢，一聲滴作兩鄉愁。苦緣楊柳沾離席，偏傍梧桐濺小樓。惟有孤燈照明滅，夜深無語攬重裘。
江心寺 柴望
寺比金焦徹夜開，一山恰似小蓬萊。塔分兩岸波中影，潮長三門石上苔。遺老爲言前日事，上皇曾渡此江來。中流滾滾英雄恨，輸與高僧入定回。
重題黄鶴樓 柴望
自從崔顥題詩後，更有何人弔禰衡。芳草不知鸚鵡恨，晴天惟見漢陽城。樓頭月落酒方醒，岸口風高雁正鳴。五百年前黄鶴去，閒尋鷗鷺訂詩盟。
送朱南山開蜀閫 柴望
殿上傳宣內引官，一封歷歷奏忠肝。八千里路先聲至，百萬都人夾道觀。節度晉公先授鉞，淮陰韓信舊登壇。擎天正要中流柱，莫擬人間蜀道難。
別永嘉使君趙致軒 柴望
一番出處計何如，流泊中川不爲漁。落日凄凉秋老矣，西風浩蕩客歸歟。吟成白髮逢知己，費盡黄金買古書。明發灞橋橋上路，藉君帆力更吹噓。
蘄州別友 柴望
客中逢客上夷陵，輾轉凄凉睡不成。無酒送君之遠道，有誰吹角向江城。白髮亂生人漸老，青燈相對雨無情。詰朝共發蘄州路，知到江山更幾程。
送監丞弟元亨參江陵閫 柴望
北虜纔聞郭子儀，上流决有退師期。諸公但釃臨江酒，老子祇圍別墅棋。露布夜傳誅韃靼，蠟丸便遞破符離。書生已辦平淮表，先寄鶺鴒原上詩。
即事 柴望
澒洞風塵莽未明，天翻地覆劫將盈。翠華海上知何似，白首山中空自驚。哭向鶑花非世界，夢迷弓劍繞皇陵。誰知薇蕨同盃酒，爲酹興亡終古靈。
和通判弟隨亨書感韻 柴望
風沙萬里夢堪驚，地老天荒只此情。世上但知王蠋義，人間惟有伯夷清。堂前歸燕春何處，花外啼鵑月幾更。莫話凄凉當日事，劍歌泪盡血霑纓。
中秋待月用弟察推元彪韻 柴望
待月南樓月不明，百年虛負此宵情。浮陰亂向空中起，圓影偏從塞外清。江國瀟瀟凄露氣，山城處處動笳聲。何人獨抱琵琶坐，淚滴冰絃暗恨生。
夢傅說 柴望
傅說爲霖寤寐中，高宗一念與天通。後來亦有君王夢，不是陽臺便月宮。
西施 柴望
十二金釵對對鋪，三千粉黛膩如酥。君王莫道六宮醜，一箇西施已壞吳。
范蠡 柴望
五月菰蒲八月秋，年年清酒酹江頭。伍胥忿怒三閭怨，爭似鴟夷一釣舟。
長城 柴望
漠漠沙場萬里遥，千夫一日起臨洮。若無道德爲干櫓，更是秦人築欠高。
沛中歌 柴望
秦時日月漢山河，家計今誰與仲多。天子不知天下貴，酒中惟唱沛中歌。
雲夢 柴望
紀生尚可稱皇帝，韓信何妨作假王。今日僞遊真是僞，只因一躡誤高皇。
長生 柴望
武皇何事駕虛空，金闕求仙路未通。王母不來方士去，茂陵可是廣寒宮。
蘇武 柴望
十九年間不辱君，論功何獨後諸臣。若教倒數凌烟像，也是當時第一人。
子陵臺 柴望
曾與劉郎共起居，如何不肯受除書。最憐人笑先生錯，正好爲官却釣魚。
昭陽殿 柴望
禍水流來漢火亡，白頭宮女恨昭陽。至今人見飛來燕，猶爲君王暗斷腸。
淝水 柴望
想見西風對壘時，目中先已料安危。淮淝百萬兵雖衆，未抵東山一局棋。
除夕對梅 柴望
青春無復駐年華，幾度江梅暗憶家。惆悵新愁添白髮，鬢邊如雪映寒花。
上忠齋丞相  其一 柴望
世事篙人一葉舟，長歌短棹發中流。今朝正得東風便，纔是西風便轉頭。
上忠齋丞相  其二 柴望
爛柯山下採樵民，盡日觀棋局局新。黑白兩般都著過，後來一著要高人。
上忠齋丞相  其三 柴望
江南江北路迢迢，往事東風恨未消。昨夜杜鵑啼不了，始知春在洛陽橋。
上忠齋丞相  其四 柴望
九陌紅塵撲帽紗，囊書幾度進官家。近來不甚知時事，只是栽桑不種花。
塞下行贈韋士穎歸鄂渚上江陵謁閫相 柴望
長安二月春正濃，長江二月風正急。城頭楊柳雪絮飛，道傍黏雨沱潦濕。邯鄲誰家俠少年，上馬意氣揮金鞭，下馬掃筆大如椽。興來一石未能醉，劇飲數斗口流涎。玉山跌倒扶未起，金鞭留當酒家裏。隔樓彷彿畫眉人，相邀夜宿鴛鴦被。睡魔不醒五更鐘，笛聲吹斷相思淚。嘐嘐鳴雞將度關，欲去未去踟躕間。道逢項莊把劍舞，樓上美人歌玉環。劃然掣電蛟龍怒，便指南樓問歸路。二千三百里更長，爾備衣糧我屝屨。青衫著破不堪典，典到青衫共誰語。世上豈無虬髯漢，散財結客千千萬。豈無燕昭萬黄金，築作高臺禮瓌彥。秦坑漢駡不肯收，自是一番遭薄賤。唐人科舉更糊名，天下英雄消沮盡。生兒不學去封侯，錐毛弄禿成霜鬢。世無荆軻樊於期，只今誰復是男兒。我聞兵凶戰危事，愁殺天上蚩尤旗。人心承平易思亂，中原塊土急驅漢。蔡城未下闢未誅，機來一髮不容間。三邊未即妖祲清，天河何時能洗兵。送君不作斷腸客，三尺一騎君西征。臨岐酌酒再三語，今日君王自神武。此行投筆事班超，不必區區問兒女。上流夜夜雨如箭，下流砲火驚淮甸。襄師重屯郢州北，淮師未解長江面。勸君莫賦橫槊詩，樓頭正要籌邊算。軍前一著天下奇，夜斬樓蘭無人知。露布直到天子墀，六宮懽動龍顔怡。維清象武獻太廟，未央前殿稱玉巵。搴旗斬將不足道，運籌帷幄果謂誰，曰何功第一參次之。噫吁嘻，帝命我公歸衮衣。
白雲莊四首 掬泉軒 柴望
好山深處靜開軒，目送孤雲手弄泉。枕石堂無金玉富，濯纓家有子孫賢。初尋舊隠逢三伏，已發新吟僅百篇。聞說夜分煩暑散，凉飈渾似素秋天。
白雲莊四首 平溪堂 柴望
亭號休休古退藏，豈如溪上搆虛堂。坐邀城市真瀟灑，却謂江湖太渺茫。下筆新題無俗事，携筇野服是家常。臨流最有清風快，未見古人心已凉。
白雲莊四首 晚望臺 柴望
治圃我依浮石灘，築臺君占白雲山。三秋一日登臨外，百里同風咫尺間。峯黛陰晴常黯黯，溜琴朝夕自潺潺。休官誰道何曾見，林下如今兩處閒。
白雲莊四首 嬾歸閣 柴望
溪流回合逗方池，軒檻前臨面翠微。紫陌紅塵行不顧，白雲青嶂坐忘歸。方榮即隠誰能繼，未老休官世所稀。我昔凌雲登閣會，主翁留飲見蟾暉。
月夜溪莊訪舊 柴望
山山明月路，何處認梅花。石色冷如水，溪流白似沙。清吟幽客夢，華髮故人家。相見即歸去，已應河漢斜。
客中九日 潘璵
破帽西風急，寒窗敗葉飛。重陽今日是，三徑幾時歸。簷上多黄菊，門前少白衣。吟情淡如水，一雁叫斜暉。
東吳府僉見山覓酒 潘璵
火龍走日爍炎天，久渴羈腸擬吸川。見說藍橋風月好，願分清致到吟邊。
憶舍弟 潘璵
汝向下邳去，吾猶上國居。幾番曾入夢，十月不收書。血滿干戈地，塵飛盜賊墟。無人問消息，生死竟何如。
贈道士王玉壺 潘璵
屨不染凡塵，雲深竹屋春。安心能學道，屋指別無人。丹熟玄機透，琴清古樂真。前緣君悟否，老子是龍身。
贈白雲道人 潘璵
白雲堆裏縛茅廬，活計無多樂有餘。午竈旋添燒藥火，夜檠頻勘養生書。門無過客常籠鶴，園鑿新池學釣魚。身遠利名心似水，夢閑時復到華胥。
寄翁石龜 潘璵
慣呼風月入毫端，人作神仙以上看。天賦此清梅亦遜，地因所寓稿隨刊。符分半刺于今易，詩得全名自古難。洗去淫哇追大雅，能於文海障狂瀾。
寄適園朱表兄 潘璵
適園分袂後，又復半年餘。笑我多行役，無書話起居。溪山雖地隔，兄弟可情疎。辦得歸耕計，相依結小廬。
酬朱適園訪見詩 潘璵
曾同山友過江湄，何處清游晚未歸。沽酒□羊來好語，開籠放鶴在何時。雲方卷葉收春雨，柳未吹花點客衣。京洛相逢宜少駐，東風杖屨好追隨。
薝蔔花 潘璵
未說司花刻玉工，人知名與佛相同。可憐結了黄金子，依舊身歸色界中。
梅花二首  其一 潘璵
雪中獨愛此花開，莫笑花飛委綠苔。骨裏有香吹不散，明年依舊領春回。
梅花二首  其二 潘璵
冰玉丰姿夐絕塵，山林誰伴歲寒盟。臘前有雪曾相約，天下無花似此清。不待春風施造化，只嫌晚角說平生。月香水影吾家事，却被詩人掠美名。
湖舡分得行字韻 潘璵
三月鶑花爛熳春，尋芳誰不趁清明。要爲終日看山計，只買扁舟載酒行。老柳半枯存古意，浮雲多變類人情。何時結屋西湖上，雨笠煙蓑寄此生。
枕上聞鍾 潘璵
酒醒殘月明，欹枕聽鍾聲。風露秋將晚，家山夢輒驚。客塵侵老鬢，官職借虛名。却羨僧無事，此心如水清。
聽彈歸去來辭 潘璵
淵明昔賦歸去辭，後世寄聲焦桐絲。先生彈罷和者誰，春山花落啼子規。
曹娥堰打船 潘璵
曹娥廟前路，平日幾經行。浦淺舟難入，月斜潮始生。牛隨堰索轉，犬吠燎盆明。上得官河去，心安睡可成。
停鞍 潘璵
古驛晚停鞍，西風客帽寒。山昏雲氣濕，秋老葉聲乾。昔爲作詩苦，今嗟行路難。鈴音邊報急，醉裏亦眉攢。
看劍有感 潘璵
開匣看長劍，功名志莫酬。中原何日復，世事與誰謀。豪傑多相忘，干戈卒未休。斜陽照青野，雁過亦含愁。
捲簾 潘璵
捲簾迎霽色，雙鵲噪庭柯。時節清明過，園林綠蔭多。拂鸞揮畫扇，織翠試輕羅。欲困思煎茗，敲門有客過。
覽鏡 潘璵
覽鏡顔如改，登樓足尚疲。惜於多病裏，過了少年時。對月能忘酒，看花間有詩。獨餘豪氣在，頻把劍塵吹。
書道者庵 潘璵
心與道相安，幽居遠市廛。分花栽別圃，煮茗試新泉。地僻全成隠，身閑半是仙。金丹非易鍊，此法向誰傳。
道宮夜醮 潘璵
五雲宮闕擁霓旌，子夜謄章扣玉清。星月滿壇塵不動，天風吹落步虛聲。
梨山李王祠 潘璵
白玉樓成閲幾春，今瞻祠貌儼如生。一麾出守唐朝舊，八字封王宋爵榮。花發梨山存故蹟，水流柘浦響清聲。傳聞有禱須形夢，能使人知桂籍名。
招信道上 潘璵
歲晚行人少，兵餘敗□多。邊風鳴曉雁，淮水浴天鵝。昔夢所不到，今來無奈何。翩然策歸騎，烟月自漁蓑。
湖邊 潘璵
久不到湖邊，春風憶去年。看來遊覽地，難值艷陽天。花柳矜新態，溪山際宿緣。逢僧知寺近，索茗且譚禪。
和潮韻 潘璵
海若驅車到浙江，西風吹起水雲鄉。雷轟萬鼓不成雨，雪駕千峯祇薦凉。犀手謾持吳弩射，貂璫空走伍祠香。登樓且作川鯨飲，總付興亡與夕陽。
荷葉浦 潘璵
殘照明衰草，斜風掠小船。雖過荷葉浦，不是藕花天。雁影浮寒水，鴉聲落暮煙。年豐時節好，清興滿吟邊。
九里松路上 潘璵
聯騎松邊路，天將曉色分。澗鳴泉濺石，山暗樹棲雲。詩夢迎風醒，鍾聲想寺聞。只嫌攪清思，烏鵲噪紛紛。
四聖觀御園海棠花 潘璵
燕子來時春政好，御園賸拆海棠花。如今翠輦游觀少，一片東風屬道家。
山圃梅 潘璵
舊種梅盈圃，山居未是貧。臘前春訊息，林下玉精神。水月西湖夢，風霜晚歲身。分明隠君子，不肯惹紅塵。
春花吟 潘璵
春未來時花未覺，春欲去時花又落。莫言世事無始終，春亦於花太情薄。我今問花并問春，司花司春者何人。空中髣髴有神語，此當問之於大鈞。不如再作問鈞賦，賦成直上天門去。扣天乞與花長春，免使花飛怨春暮。
晚菊 潘璵
可惜重陽已過期，黄花無數繞山籬。政緣懶作趨時態，多少幽香人不知。
採桑曲 潘璵
東採桑，西採桑，春風陌上羅裙香。爲怕蠶饑急歸去，回頭忽見薄情郎，如何富貴却相忘。
愛柳 潘璵
萬紫千紅錦織成，一宵風雨盡飄零。爭如楊柳全春色，不管春歸色自青。
移種菖蒲 潘璵
誰剪蒼龍髯，種之水邊石。不與草爭春，四時挺幽碧。余心具靜觀，而愛此正色。一朝移香根，古瓷手親植。疏之以泠風，沐之以甘澤。得此伴閑身，凡花何足惜。呼童汛浄室，寘彼芝蘭側。如參物外人，利名念俱釋。如親詩中仙，冷澹趣相得。人物本一體，清濁霄壤隔。物以類而聚，人於交貴擇。人爲物之靈，詎可乏真識。
鳩 潘璵
斑斑羽拂曉煙青，一樣東風兩樣聲。計拙不如鴟婦巧，綢繆桑戶趁天晴。
雁 潘璵
歲歲來賓似有期，此心非戀稻粱肥。不憐不带中原信，空對西風作字飛。
聽子規有感 潘璵
客邊聽子規，忍見百花飛。喚得春先去，如何汝未歸。蜀山仍舊在，世事覺今非。只合三緘口，空林伴夕暉。
嘲杜鵑 潘璵
把握年光屬大鈞，花開花落不由春。杜鵑若是知機早，歸去何須苦勸人。
聽雁有感 潘璵
怕聽雲間雁，新愁上客眉。尖風欺破褐，落日迫殘棋。菊老休賒酒，梅開又費詩。鴒原千里隔，誰與話心期。
嘲雁 潘璵
羽族無如爾列行，於時底事較炎凉。應嫌塞北多風雪，却向江南戀稻粱。春到但知歸計急，火明不料禍機藏。自從寄了蘇卿信，此後傳書竟渺茫。
丈亭 潘璵
今古此行路，往來無了期。荒亭塵壓旁，廢廟土侵碑。日落空江暮，山遥去鳥遲。待潮潮未長，沽醉且吟詩。
小窗 潘璵
小小明窗瞰水開，惜花常是手親栽。春山欲曉聽鶑語，社雨纔晴認燕來。自滌硯磚閑試墨，笑持茗椀勝銜杯。有時細鍊推敲字，搔首斜陽立幾回。
田家 潘璵
田事收成了，倉箱積萬千。鷄鳴秋屋外，牛卧夕陽邊。溪樹爭收果，村醪不值錢。幸無征役苦，一醉樂豐年。
野人家二首  其一 潘璵
枯藤伴椶屨，行到野人家。細雨肥梅實，輕風動菜花。村深難貰酒，客至旋煎茶。笑說生涯事，栽桑與種麻。
野人家二首  其二 潘璵
映門綠葉長桑麻，滿地深黄菜著花。祇道春風戀城市，也留情向野人家。
華藏雲海亭 潘璵
一亭突兀出湖邊，慣與漁翁繫釣舡。吳越興亡今已矣，山川流峙只依然。詩情空寄千年恨，眼力誰窮萬里天。獨有緇郎閑似我，却於鷗鷺結清緣。
冷泉亭和賈秋壑韻 潘璵
重到古招提，青松舊□圍。泉聲流澗遠，亭影带雲微。小雨隨風去，殘花逐絮飛。白猿呼不應，人世幾斜暉。
山居苦 潘璵
鑿破碧雲開牖戶，花多留得春長久。種蔬種豆了生涯，心閑只與琴爲友。
湖居 潘璵
旋營小屋並湖濱，最喜閑身葉樣輕。俗子過門令我病，好山到眼覺心清。新開白地多栽竹，怕惹紅塵少入城。魚鳥忘機自飛泳，酒邊儘可助吟情。
王巖幽隠居 潘璵
一片清閑福，山間結小廬。此身爲隠計，有地學農鋤。午飲煎溪茗，朝羹摘野蔬。無人知姓字，可以避徵書。
山處 潘璵
浮雲富貴不關心，只向閑中寄此生。山色四時仁者靜，梅花萬古聖之清。慣臨風月搜吟趣，無復江湖夢客程。獨愛鄰僧常過我，一甌茶罷事棋枰。
山館 潘璵
山館坐秋雨，風吹霽景開。夕陽明遠水，落葉走空階。白髮人誰健，黄花節又催。看雲動孤酌，聊以尉吟懷。
秋日閑居二首  其一 潘璵
詩困權時卧竹窗，夢閑隨雁到衡陽。覺來落日窺簾影，茶鼎松風潑鼻香。
秋日閑居二首  其二 潘璵
西風挾雨過江來，水樹煙村罨畫開。待得夜晴窗有月，橫斜祇欠數枝梅。
秋日江居 潘璵
家枕滄江住，西風捲暮秋。雲行天欲動，潮長屋如浮。落葉懸漁網，斜陽滿客舟。吟成誰管領，拍手喚沙鷗。
秋日山居 潘璵
數椽依碧嶂，飛瀑濺藤蘿。地僻行人少，夜凉明月多。生涯安澹薄，樂事在吟哦。病後惟便睡，秋蛩聒砌莎。
橫舟亭 潘璵
與世浮沉者，中流幾失維。此舟聊寓意，之子免乘危。夜雨蓬爲屋，秋風鈞不絲。莫嫌長艤岸，終有濟川時。
閑居 潘璵
厭於奔走樂閑居，湖海交游任闊疎。燕去又爲千里客，雁來誰寄一行書。青山對面如相識，白髮無情亦懶梳。屋外有園三數畝，春風儘可學耕鋤。
休倚樓 潘璵
碧天如水片雲收，雁雁西風字字秋。江上有樓休獨倚，夕陽衰草幾多愁。
登樓 潘璵
凉桐葉葉按秋聲，搔首危樓百感生。天欲盡頭煙水闊，雁拖殘日下蕪城。
怕上樓 潘璵
憑高多感慨，怕上夕陽樓。雲閣四山雨，江分兩岸秋。雁來驚客意，棗熟動邊愁。醉裏看長劍，英雄志未酬。
飲張弌齋月臺 潘璵
同上最高臺，山頭晚色開。風纔驅雨去，月漸出雲來。世事悲秋扇，吟情付酒杯。誰家砧杵動，寒計又相催。
書寓居壁 潘璵
家枕官河住，樓閑春已深。水風清燕語，簾日碎桐陰。煮茗降書困，焚香啟道心。浮雲輕富貴，城市即山林。
小窗即事 潘璵
小窗秋色靜，雲影弄斜陽。山带雨餘翠，菊存霜後香。詩情多冷澹，酒態强軒昂。近得梅爲友，相看風味長。
倚欄 潘璵
酒醒思往事，搔首倚危欄。夜靜風鳴樹，天凉月滿山。客情憐去燕，秋思入幽蘭。撫劍發長嘯，此身空自閑。
湖上寺 潘璵
西湖風物好，每被寺僧分。榻卧通宵月，窗開疊嶂雲。天寬多境界，地靜隔囂氛。憶昔陪清話，平生所未聞。
送僧鐵山見趙山臺 潘璵
山臺慣與吟僧接，新剖澄江太守符。前日相逢曾有約，今番一見必如初。固知海裏難爲水，須認衣中自藴珠。握手只譚風與月，莫因名利復躊躇。
書蘭莫德全壁 潘璵
誰謂居廛身未清，在家心似出家僧。銅壺慣買梅花插，相對無言悟小乘。
寺中 潘璵
春深寺逾靜，雲伴小窗閑。客思落花裏，雞聲疎竹間。晝全無一事，身似坐空山。幽意何人會，吟僧時往還。
讀少陵近體詩 潘璵
少陵近體詩，其間備衆體。鍊語發英華，立意爲根柢。如擊常山蛇，應處貫首尾。今人一體看，而不究其理。
書紅塵蘭若吟卷 潘璵
家住東風花柳邊，客來試茗學談禪。有時病酒關門睡，夢到維摩丈室前。
送鄭渭濱歸里 潘璵
十年學道客長安，鍊得丹成返故山。賸带錦囊詩料去，肯嫌黄葉路程寒。梅邊月照人千里，竹下雲封屋兩間。此後旦評聲價重，不將舊日阿蒙看。
送柴仲山歸里 潘璵
長臺在何處，俄聽話歸期。雪霽千山月，梅開一路詩。京塵隨地盡，春色到家知。欲把西湖酒，重來是幾時。
送朱靜佳簿君歸 潘璵
武夷山下路，此去幾時程。檢曆冬將暮，驅車月正明。客邊聊話別，吟裏莫寒盟。只怕除書到，中途趣入京。
送吟卷還趙萬里 潘璵
吟中蜚雋聲，太白是前身。風月無非我，江山得主人。冰梭織古錦，廟瑟奏陽春。洗眼觀新稿，客懷清絕塵。
送胡月山遊浙西 潘璵
西湖摽雋名，誰不締吟盟。長說貧爲累，猶嫌思未清。殘編饑鼠齧，破壁亂蛩鳴。一棹松江去，故人應動情。
送宣昭子遊淮 潘璵
幾年携劍過邊城，非但譚兵善用兵。果是胸中抱材氣，肯於紙上立功名。事當著力機須敏，人匪知心語莫輕。况有故交能刮目，此行端不負平生。
遊丹山 孫子秀
四明洞天居第九，巨靈擘石開窗牖。捫蘿陟巘不憚勞，同行况遇忘年友。老苔護石蒼虎閑，飛瀑懸巖玉龍吼。豁然人與境俱勝，醉歌拍缶忘升斗。固知壺中別有天，未必醉翁真在酒。徘徊步月澹忘歸，世事浮雲竟何有。
早春遊東山石洞 孫子秀
穹石丹崖出，攢峰萬壑回。古苔陰洞寂，新雨綠波開。渡絕移叢篠，飛春泛落梅。東山有夙尚，且盡手中杯。
句 陳仲微
死爲異國他鄉鬼，生是江南直諫臣。
趙子固水仙圖 程驤
幾日東風雨乍晴，獨騎官馬繞湖行。詩成酒力都消盡，人與仙花一樣清。
游洞霄登蓬山隠居 魏克愚
仙境孰爲真，蓬山隠獨清。樹林陰上下，樓觀影崢嶸。雨送流泉響，禽供搗藥聲。何須天柱頂，身已在空明。
遊洞霄登秀樓 魏克愚
暝色秀林霏，危樓挹翠微。靜中知必壽，樂矣自忘歸。道話清堪對，塵襟凈欲飛。金丹在何許，我欲扣玄機。
杏花 厲文翁
杏花菖葉漸爛斑，率屬劭農入祖關。昔日郎君方彩袖，今朝太守已蒼顔。
庭竹 厲文翁
渭川未暇栽千畝，庭檻聊須種數根。敢愛深秋群木脫，獨欺風雨戰黄昏。
茶 厲文翁
海濱魚鹽勝耕稼，嘗呼父老采丁寧。江鄉魚茗尤逐末，爲分利害別重輕。拔茶種桑何苦口，崇陽因得良吏名。
無題 厲文翁
灧澦拓瞿唐，二孤障瀾蠡。大哉神禹功，天地相終始。
句  其一 厲文翁
暮雲春雪江南北，回首人生嘆路歧。
句  其二 厲文翁
翠草庭前生意足，甘棠堤上去思多。
句  其三 厲文翁
蒼蕪萬頃渺無邊，鞭石飛梁接市廛。
句  其四 厲文翁
且喜卧龍常自在，新詩特地報平安。
句  其五 厲文翁
若見集英門外柳，爲言曾惹御爐香。
遊金石臺 家坤翁
廬陵遊樂夕陽山，太守何人若是班。三島幻成一丘小，五峯對峙兩溪環。竹間庭院鄰翁卜，木杪樓臺仙者寰。紫笑扶疎枝幹老，春來得興頗開顔。
次曾南豐韻 家坤翁
憶昔詩豪爲寫真，至今光景尚如新。亭中客鬢幾人老，山下靈根千歲春。倏歘相逢皆召杜，舂容莫逆少雷陳。我來隨分重知見，似與夫君夙有因。
創建魁星閣 何萬選
天開奎壁作靈神，傑構凌霄景運新。乍向魚洲排雁塔，更看虎阜躍龍津。山林風俗如鄒魯，翰苑文章邁漢秦。此後鰲頭誇遂水，應知魁閣瑞光頻。
宿淮陰縣作 陳羽
秋燈點點淮陰市，楚客連檣宿淮水。夜深風起魚鼈腥，韓信祠堂月明裏。
城下聞夷歌 陳羽
犍爲城下䍧牱路，空冢灘西賈客舟。此夜可憐江上月，夷歌銅鼓不勝愁。
梓州與溫商夜別 陳羽
鳳凰城裏花時別，玄武江邊月下逢。客舍莫辭先買酒，相門曾忝共登龍。近風騷屑千家竹，隔水悠揚五夜鐘。明日又行西蜀路，不堪天際遠山重。
廣陵秋夜月 陳羽
霜落寒空月上樓，月中歌吹滿揚州。相看醉舞倡樓月，不覺隋家陵樹秋。
春暖 陳羽
東風吹暖氣，消散入晴天。漸變池塘色，欲生楊柳煙。
隠居 陳羽
稚子新能編笋笠，山妻舊解補荷衣。秋山隔岸清猿叫，湖水當門白鳥飛。
姑蘇臺覽古 陳羽
憶昔吳王爭霸日，歌謠滿耳上蘇臺。三千宮女看花處，人靜臺空花自開。
吳城覽古 陳羽
吳王舊國水烟空，香徑無人蘭葉紅。春色似憐歌舞地，年年先發館娃宮。
句 陳羽
中朝駙馬何平叔，南國佳人陸士龍。
光風霽月亭 呂人龍
江邊回首見崢嶸，砥柱頹波氣象獰。三面好山俱覿面，一泓寒綠不聞聲。月從康節詩邊吐，風向包羲易裏生。如此生涯天未老，更須著脚外間行。
上融堂 呂人龍
直道人間未可孤，朝廷有意用真儒。故將通鑑煩司馬，不使春秋欠董狐。握節米豬高節不，盜名齊豹得名無。若商敗狄鏖秦事，先軫何嘗是匹夫。
題釣臺  其一 呂人龍
釣臺還是先生物，洛汭今非漢帝家。過客不知興廢事，又馳車馬入京華。
題釣臺  其二 呂人龍
萬古寒潭數曲山，紅塵不到白鷗閒。先生自是生涯淡，却厭浮雲滿世間。
春歸 呂人龍
過却清明艷冶天，梨花飛雪柳森烟。欲憑鶑燕留春住，無奈東風信杜鵑。
宿建興寺 呂人龍
路入招提晚更深，萬山秋老薄寒生。芙容枝上無多雨，自把孤懷滴到明。
壽右丞相  其一 冰壺
東方正氣毓元身，夙稟春陽澤物心。應昴酇侯依漢日，騎箕傅說作商霖。地隆鼎鉉關三極，風動笙鏞叶八音。稽首君親同介壽，鄖山鄞水等高深。
壽右丞相  其二 冰壺
淳祐更絃第二春，順開黄道對昌辰。貔貅不動紅塵騎，鴻雁于歸青野人。千載龍雲符氣運，一堂魚水會精神。地寒燕谷須鈞播，揮手東風造化仁。
和靜照詩韻  其一 釋妙弘
莫辭迢遞供杯茶，香噴雲腴映彩霞。兩兩夢中休說夢，覺來渾是夢中花。
和靜照詩韻  其二 釋妙弘
尋幽覓勝到天台，觸目風光剪剪開。欲問曇猷舊遺跡，千山排闥送青來。
和靜照詩韻  其一 釋普濟
各逞神通現瑞茶，非雲非雪亦非霞。夢中說夢非見見，報道從來眼不花。
和靜照詩韻  其二 釋普濟
半千尊者眼如眉，一一從頭爲點開。踏斷石橋成兩段，方知親過一回來。
比梅三絕  其一 潘桂
鐵肝迂叟秉剛腸，只有梅花可比方。任意東風染紅紫，自留冰雪臘前香。
比梅三絕  其二 潘桂
功名高並蜀山蒼，已矣封州道路長。歲晚凜然何所似，暗香疏影正昏黄。
比梅三絕  其三 潘桂
千枝枯瘁剩殘葩，雪虐風饕壓不斜。人道梅花似潘子，如何自不比梅花。
墨梅  其一 家鉉翁
非香之香，非色之色。伴我孤吟，風清月白。
墨梅  其二 家鉉翁
冰崖孤芳，雪林早春。伴我讀易，見天地心。
風雨歸舟圖  其一 家鉉翁
挂帆涉滄波，瞬息三萬里。蓬萊有會期，莫爲風雨止。
風雨歸舟圖  其二 家鉉翁
前津風色惡，斷岸寄孤艇。輸他田舍翁，午酲猶未醒。
中秋日客退獨坐偶成 家鉉翁
春月令人悅，秋月令人悲。人意自悲歡，夫豈月所爲。炯然此方寸，圓明貫四時。閉門獨自賞，無盈亦無虧。
東方職生之地而異端之書指爲地下獄余竊非之 家鉉翁
五行木維仁，四德春維元。混淪判八極，維東最爲尊。萬形囿大化，生生此其門。茲爲九州鎮，豈以三望論。彼爲異端說，怪誕驚愚昏。妄指陽明地，同彼長夜閽。愚人戢冥威，奔走不憚煩。頑夫驚罪福，未死先飛魂。年年春向晚，時事羞蘋蘩。我在神即在，帝顧良亦繁。
萱草篇 家鉉翁
詩人美萱草，蓋謂憂可忘。人子惜此花，植之盈北堂。庶以悅親意，豈特憐芬芳。使君有慈母，星髮壽且康。晨昏謹色養，彩服戲其傍。燕喜酌春酒，歡然釂金觴。物理似有助，叢萱忽非常。競吐栗玉艷，欲奪金芝光。秀本自稠疊，駢枝亦熒煌。乃知風人意，比興宜成章。東野情思苦，少憂多悲傷。謂此兒女花，莫能解剛腸。斯言雖有激，疑其未通方。憂心無時已，徒枉憔悴鄉。寓物儻適意，何須動悲凉。况復循吏政，和聲入封疆。撫俗時用乂，事親日尤長。萱草歲歲盛，此樂安可量。
孔同知孔聖之裔垂念逆旅用意勤甚詩以謝之 家鉉翁
巖巖魯山高，可望不可即。袖有一瓣香，無路瞻聖域。朅來高河陽，乃在天壤北。離羣久索居，心茅殆欲塞。人言聖哲孫，來憑貳車式。洙源分派清，龜蒙見孤崱。願傚陳亢問，少祛樊須惑。莫爲徐羣先，未遂儀封識。良朋忽踵門，厚意傳矜惻。分我纖纊溫，賁我素絲緎。寒谷回春溫，古道見顔色。洪惟夫子牆，如天有辰極。六經恢衣被，萬化視法則。嗟我早端誠，求道未有得。暮年遭時屯，願躋愈自力。聖壁多舊藏，聞孫世秉德。稽首求一言，書紳永爲式。
圯上行 家鉉翁
三代以還惟有漢，六經之外更無書。漢家自繼商周統，經術當傳孔孟餘。天生偉人元氣會，莘畝說岩乃其徒。掃除申商斥儀衍，混合宇宙需吾儒。便應平躋古王佐，小却亦稱大丈夫。云何赤帝應運起，乃以黄石爲先驅。太公六韜豈不善，顛秦蹶項或所需。繄欲上嘉羲黄媲隆古，詩書禮樂不可一日無。惜哉子房遯世早，不及遺經細探討。使公得與齊魯兩生遊，吾知漢道同商周。
三山吳履道承出示理皇御書唐人詩恭題其後 家鉉翁
先君曩侍緝熙殿，拜賜天畫盈筐箱。帝書超軼鍾王上，不與歐柳論低昂。孤臣流落濱九死，老眼尚能識偏傍。旅簷驚見亟再拜，拜起不覺涕淚滂。幾擬從君換此寶，囊空無物可以將。待歸從君乞模本，刻之琬琰永爲子孫藏。
元和修復馬政圖 家鉉翁
君不見明皇開元初，前驅萬騎雲煙鋪。中年不戒履霜漸，乃以牧權付之營州軋犖奴。驅我天閑入鼠穴，八坊奇産空無餘。元和天子奮威斷，收拾舊物還中區。向來汧渭孳生處，猶有牧人自營牧與芻。爭持私牽應詔書，願備法駕王前驅。詩翁感歎成八解，何人畫工畫爲圖。此圖似是八之一，元和舊事猶可識。
題蔣同知所藏馬圖前後凡五 家鉉翁
行而前者驪與皇，從而後者騂與駒。匪雙匪駟良馬五，畫出人間五馬圖。祝君出典大藩牧，願君旗旄旌節耀前驅。古來共說人生五馬貴，况復盛年勁氣綠鬢長眉鬚。
保定士人以所藏太白像見示筆意甚奇爲題此李去非好吟太白之裔歟書一本送之 家鉉翁
晨興有客訪我來，光采燄燄出屋上。銜袖疑有希世珍，徐而出之岸然長庚相。高標直欲干青冥，逸氣可以走象罔。傳來定非凡俗工，應有高人得之自夢想。願君寶藏勿輕畀，瓣薌朝夕勤嚮仰。可以長君胸次之瑰奇，可以助君詩情之豪暢。儻來萬事付浮雲，眼中隨地得真賞。他年若遇天台坐忘真，便應驂鸞御鶴朝神清，一洗人間千劫塵中塵。
韓京叔古木寒泉圖 家鉉翁
朝來我夢三偉人，振袂而入清風生。掃門坐需佳客至，鄰叟醉墨俄然成。古木昂藏出澗壑，下臨百丈寒泉清。高冠長劍萬夫望，其傍那有鋤笠兩耦耕。歲寒坐對亦已久，東風看取岩穴春。卧龍騰驤碧落上，南山夜半雷雨驚。
題陳子新所藏雲山小景漁磯二士 家鉉翁
道人胸次絕塵滓，能得工夫無盡意。醉中引興春山青，醒來弄翰秋風起。晦明變幻在毫端，倏忽煙波幾千里。少年我嘗識其人，不見于今垂五紀。此圖似是夫君筆，餘子紛紛溟涬耳。黄沙蒼茫雪苑冬，旅窗展玩萬慮空。恍如身在苕源東，攝衣步上雲山最高峰。二客追隨不能及，相與指點平沙明月中。
雪中梅竹圖 家鉉翁
梅兄乃我義理朋，竹友從我林壑遊。青青不受塵土涴，皜皜肯與紅紫侔。別來天涯今幾載，老大相逢俱白頭。玉龍排空展鱗鬣，天姥振佩鏘琳璆。古心姱節自爲伴，嚴氣正性誰能儔。兒童莫作飛絮看，道眼無以空花求。花飛絮舞兩值遇，殆天之合非人謀。嬌禽謾誇顔色好，弱羽難禁寒風遒。寄爾南枝尺寸地，莫與鶩羣爲輩流。何人畫工巧位置，使我坐對消閒愁。却風吹灰萬象改，平生故交還在不。綈袍猶思見范叔，雪堂賸欲逢元修。故山自有歸隠處，琅玕成林雪成塢。會當見汝面目真，西湖西畔踏雪尋故人。
趙提舉求作字余辭以不能工仍作詩謝之 家鉉翁
少年振臂入場屋，寸晷謾書誇拙速。中年收斂歸法度，不能爲顔僅爲谷。晚歲頗爲憂患困，弱腕不禁事物逐。要之作字非所長，空腔僅存十年讀。有客來從析津頭，翰墨多藏玉韞匵。從我乞書戲我耳，爲君小試知君蹙。長箋浄練雪不如，牆角鼠芒嗟已禿。此邦椽筆廣文翁，何用更向寒汀索野鶩。
辛巳正月十六日張雲齋過訪郭舜元高飛卿持草書黄庭來會作上元歌 家鉉翁
市人歡呼賞元夕，羈人掩關玩周易。易中具足光明燈，一燈散作千百億。粵從上元甲子到於今，經幾上元此燈炯炯如一日。靜思此理發長嘯，短檠孤坐看虛碧。廣文先生乃我義理朋，從我求觀無盡燈。我燈無盡易無盡，五行陰陽太極惟一心。東鄰有客好奇逸，袖出異書光芒與我易相射。平生但識羲孔元之元，不省虛皇大道玄中玄。我欲與君互酬答，各妙其妙勿以言語傳。會得易中極玄中玄，與子日日張燈作上元。
南至前一日蔣君伯祿携山谷草字來示上有南軒題跋亦南至前一日異哉 家鉉翁
羲之趁姿媚，魯公尚氣節。黄家妙畫兼數體，圜轉之中有卓絕。天涯明日一陽生，茅齋孤坐晝掩門。有客袖示三四紙，如覩天上五色雲。嗟余老矣豈能事書法，有會心處賞之不能輟。此書當與造化侔，生意浩然不可遏。
六月菊以夏中破萼至秋晚枝條雖蒼勁而花色灼然鮮明貫暑寒而不改菊中之貞士也余以比之商山四皓爲之賦 家鉉翁
九月菊偏與秋霜宜，六月不受炎暑欺。秋霜似同君子操，歲寒相遇長相好。暑不與貞士謀，楊燥怒煌如相仇。要之二菊所遭有難易，夏居其難秋若居其易。君不見當年秦焰焦中州，儒壇處處同荒丘。獨餘商山老人在，高卧林泉節不改。平生不識咸陽門，晚隨幣聘來漢京。欲興詩書談王道，再使風俗還歸治古淳。我評此花似此老，傲暑凌寒無不可。種之階庭今幾年，我自識花花識我。粵從夏五開敷到殘秋，更與黄花爲輩儔。嗟哉黄花非輩儔，老行難逐少年遊。此菊當爲菊中第一流。
過沛題旅壁 家鉉翁
單呂早識隆準公，擇壻能得人中龍。云何託女不託宗，歡娛未了萬事空。沛人猶言令善相，善相如此術亦窮。高皇先識萬物表，芟刈羣雄如薙草。孽女近在目睫間，濫觴不戒使滔天。向非遺後餘此二三老，安知北軍袒右與袒左。嗟哉塗山啟夏任啟周，女德王功相匹休。令名堂堂照千古，不似沛中呂氏女。
牡丹坪詩 家鉉翁
洛花古來稱第一，金爲之相玉爲質。畫堂深處養根荄，麗日光中見顔色。人力栽培儻未周，本然之天從而失。我家大峨峰頂牡丹坪，傲雪凌霜知幾春。冬深突兀層崖上，春來爛漫紅雲生。相傳皇人煉丹處，帝勅六丁爲守護。天葩只合奉天人，那許移根到下處。吁嗟皇人長與花爲主，世上紅紫紛紛何足數。
假館詩 家鉉翁
江南遺老瀛邊客，來時鬢斑今雪白。幾年坐困市井塵，五遷來到詩書宅。中州典型尚未艾，故家文獻宛如昔。主人盛年兀老蒼，古心不爲名利役。晝閒對客無俗談，夜燈從容須挾冊。有疑必問問必中，講學定知有源脈。世人騖外如輪雲，君心向道堅金石。念我南冠久縶維，分我三間明月席。綈袍厚德更高古，冬有纖纊夏有綌。我衰擬作菟裘藏，感君推田城西陌。今年不歸明年復不歸，病骨嶔𡼭會當化爲原上骼。擬從諸君豫乞石一方，他年埋之塚前三四尺。上書宋使姓某其名某，下書人是西州之西老逢掖。平生著書苦不多，可傳者見之春秋與周易。
爲景山題 家鉉翁
先天而生者道之初，後天而存者道之壽。人能知道爲可貴，斯能與道同其久。粵從羲黄迄孔孟，大原千古垂不朽。書以道事萬化源，易以明理羣經首。詩三百所蔽思無邪，禮三千主敬內自守。我性其性天其天，念茲在茲謹所授。紛華過眼空中雲，綺麗墮前苗之莠。德人澄心制萬變，仁壽天爵我固有。福惟自求命自作，慾浄理明鑑無垢。勿貳以二參以三，環堵中間維道囿。存之又存悟本元，心與道一逢原在左右。惟茲皇覽揆度辰，臨陽浸長泰道亨。爲君大書湯盤九字銘，願君進德日新又新與歲而俱新。
聞楊和卿在館中讀易不去手贈以詩 家鉉翁
人人讀醫經，知尊黄與岐。楊子讀醫經，乃以羲文周孔而爲歸。易中有妙義，醫中之奧與易相表裏。六十四卦字字是心法，八十一篇篇篇具易理。神聖工巧莫向外邊求，潔凈精微只此本心是。君觀恒卦字之文，左心右日合而成。心體湛然絕纖翳，日新又新常惺惺。要之醫經本自易經出，前聖作之後聖述。子以醫心會易心，三部九候中間有太極。
伯成嘗受學于河朔前輩鶴鳴翁其學亦宗濂洛贈以詩勉其自拔于流俗 家鉉翁
南方共宗鶴山老，北方亦有鶴鳴翁。鶴山道脈接濂洛，鶴鳴之派應與鶴山同。九臯清聞猶歷耳，誰謂九原不可起。詵詵高弟今幾人，衣鉢傳來二三子。遺書定知滿筐箱，夜光煒煜照行李。在陰有鳴須有和，乘軒可貴未可喜。君不見遼東仙子丁令威，向神清而上刷羽儀。萬人拭目看孤飛，鳧鷖紛紛那能隨。
九日偶成呈彥舉 家鉉翁
高陽今日是重陽，與客憑高送一觴。白首相逢俱老大，黄花隨地看芬芳。故園三徑都荒了，目斷晴空歸路渺。人生暮景更天涯，眼中愁緒知多少。寒風蕭蕭吹我衣，酒闌莫遣帽簷欹。我歌老圃秋容句，君誦淵明歸去辭。我歌君和日欲夕，我醉君扶君須力。明年此會還相憶，江東暮雲千里隔。
贈談故人高鵬舉 家鉉翁
東鄰歌呼閙如市，西隣笙簫正鼎沸。高生擇術頗可人，夜闌挑燈說書史。說出忠臣烈士報國心，四座聞者爲墮淚。聞君年少曾讀書，壯大無成乃與優伶俱。左手執籥右秉翟，念到簡兮應嗟吁。他年了却官中呼，仍作書生挾冊歸里閭。
贈河間隠者苑君年八十有一 家鉉翁
海上有三山，瀛洲居其一。何年飛來神州赤縣東，其上至今猶有神仙宅。龐眉皓首方瞳翁，喬松羨門乃其匹。深衣大带儒中仙，不讀黄庭讀周易。乾元用九獨探數之原，九九妙契乾策八十一。萬事萬物從此始，衍之又衍至於千百億。壽翁以金書玉籙長生符，不若壽翁以邵子先天周子一太極。梅邊生意浩無窮，坐閲人間蟠桃幾回實。
送陳真谷赴邢州幕 家鉉翁
嗟余仗節五寒暑，豈不欲歸迷歸路。天涯獲識我輩人，乃是三生林壑侶。病身不死頼公藥，僦屋無人因公戶。蕭然一身水上萍，惟公爲我北道主。前晨除書到里門，雖爲公喜惜公去。明朝欲別更悽然，誰爲我依有文度。公身方健供時需，人生富貴在遲暮。衣錦歸來定何年，我帆已落吳松浦。再見便作來生期，臨分哽咽不得語。
陳子新前後十年叶贊府寮修明學政講堂成以詩美之 家鉉翁
子産存鄭校，僖公修泮宮。彼皆在其位，夫豈難爲功。是邦學政久墜地，過者千百但吁愾。有美君子逢掖生，無位乃能行其志。手披荆榛植棟宇，春秋祠事廼有所。衮章巍巍耀城闕，黌舍煌煌列籩俎。爾來幾及一星周，欲緒前功誰與主。治中別駕我輩人，惟君復能贊其成。大厦聿新來衆雋，講席備設招諸生。衆人所迂君所急，胸次抱負誰能識。後先幾年惟一心，興頹舉廢多其力。我來是邦知君久，負荷萬鈞綽其有。更從興學知君深，少覘用世經綸手。君不見新甫之柏徂徠松，可棟可楹皆在雪霜後。願培遠業待時需，令名與學千載垂不朽。
朱信叔洛陽人往佐長安省幕 家鉉翁
洛陽中州中，長安中州雄。大山巨澤九土鎮，三光五嶽淑景通。君居洛南雅是溫石輩，今佐大幕全護咸秦衝。高懷頗堪陪坐嘯，逸氣直上干青空。籌帷暇日頻訪古，溪山好處須從容。秦宮漢苑久已成陳跡，寒烟茂樹倏忽迷西東。車鄰激壯滿汧渭，周雅博大基鎬豐。請君收取入筆硯，可以陶寫詩書胸。由秦而西是爲入蜀道，乘興一登岷峨矗天峯。我家正住岷峨下，定有鄉人故老諏衰蹤。爲言仗節瀛海上，齒髮衰謝氣如虹。
劉文蔚久苦目眚昨日乘凉來過共談先天圖義一夕翳去明現閭里以爲異事因詩紀之 家鉉翁
心以靜而虛，眼以動而應。心如明月懸太空，眼如當戶掛清鏡。月光不受微雲干，鏡光或爲塵土暝。學問之道貴澄源，源之既澄流自正。但令心體常如月體明，寒風暑暄豈能爲我病。吾友平生讀書眼，炯然不與事物競。外圜偶被輕埃薄，靈府不摇中自定。杜門息交踰三旬，强本勝邪在一靜。昨日扶杖過我蝸角廬，共談壁上先天內外圖。窮探羲孔象中意，不與異說論懸殊。高談亹亹竟日暮，睛光灧灧生清矑。夜歸不煩炬火照，入門索觀細字書。晨興宿霧盡掃却，銀海爛爛可以貫碧虛。神耶天耶孰能詰，心耶眼耶萬變同一樞。里人共傳先生有良劑，爭持病目求我滌懵瞇。先生無藥亦無方，請將心來爲君洗。
贈雲山逸人劉巨川瞽而談命 家鉉翁
世人具眼知多少，見山不知雲山好。斯人背境自觀心，識破雲山千萬層。須知萬物備於我，高下散殊何往而非道。善觀物者觀以心，目所未見心已瞭。聞君學易多歷年，妙處能探造化先。維艮之背不與事物對，物具一極常與此心會。君知雲山雲山亦知君，是之謂行其庭不見其人。
贈談命王逸民 家鉉翁
逸民古稱避世士，不以功名累其意。有人向彼話窮通，拂衣歸來洗其耳。君字逸民見君心，云胡乃以談天爲己事。要令世間競進人，稍知山林巖壑味。吁嗟逸民莫學商山翁，商山卒爲三聘起。成都卜隠老君平，身處澗槃名聲動朝市。案頭周易是本經，未來千載瞭然在胸次。
歲暮傳易終成長吟書送景山茂實 家鉉翁
易乎易，萬古傳來惟一易。羲文之心即是周孔心，問誰要於心外尋脚跡。畫之前，妙處難爲言。畫之後，乾坤實居萬化先。誰將乾坤大父母，下與五十六卦爲等伍。既道先天一字無，云何却以後天混入先天圖。嗟吁平生粗知讀周易，只向本本原原認太極。一易之外更無之，嗟哉何人更以三爲七。欲知玄，問子雲。欲知包，問子平。欲知筮，當叩焦與京。要識乾坤真面目，請將四聖之經閉戶十年讀。
謝舜元以墨竹爲贈 家鉉翁
我家苕源山深處，萬竹森森飽風雨。一從脚踏黄沙堆，不見此君四寒暑。夜來有夢到家山，蒼筠翠榦猶依然。覺來欲賦不得賦，誰能爲我傳其天。東鄰蕭然歲寒客，寓意於物無留跡。當年親識洋州孫，寫得寒梢數千尺。憐我卧疴少佳悰，卷送四壁泠然風。筆端妙處奪天巧，與我胸中生意俱無窮。高陽臺下見此兩奇特，子新之梅舜元竹。後先俱爲洞山來，夜夜白虹貫茅屋。
謝劉仲寬惠茶 家鉉翁
憶昨中原全盛時，五方貢茶走京師。建溪頭綱最先到，天子特命開經闈。儒臣講畢上命坐，瀹茗初試瓊甌甆。雲章昭回耀几席，羣公進謝因進規。我生也後不及見，耳聞盛事長嗟咨。十年流落古瀛下，誰謂荼苦甘如飴。蓬山偉人國俊彥，哀此下土南冠羈。肯分錫賫賁衰朽，定知眷奬超凡私。公才雅在嚴徐右，公學獨出河汾師。穹班近聞長祕府，奎壁分野生光輝。儒臣見用天下福，講席宏開太平期。蒼崖赤子望蘇息，霖雨八荒捨公而其誰。
爲旃檀像賦 家鉉翁
稽首古旃檀，曾共釋迦語。旃檀釋迦面目本來同，真身幻身何事相爾汝。如人對鏡照形像，拱兮揖兮若賓主。須臾人去鏡亦空，爾影我形兩無覩。木人漂流宇宙間，神通妙用歸何許。萬人從渠索釋迦，求福有時與福遇。佛如明月行太空，向曙俄然不知處。癡人競向波間覓，波間本非月所住。真邪幻邪兩忘言，如來無來亦無去。君不見佛書九譯來中原，妙處乃以無言傳。莫道旃檀有口不解說，非說之說三十二相全。
見星行贈武春卿 家鉉翁
天星之熒熒兮，歷幾千萬年光景常如新。人心之存存兮，特宇宙一粟粒乃能與天星同其明。天象此以爲象兮，維實理之著見。人心此以爲心兮，乃妙用之流行。微雲去來等妄幻，本體湛虛絕纖塵。是故善觀心者感星而自悟，境與心會不知星之爲我我之爲星。嗟爾甘石氏之爲學，仰測璇象若尺之有寸寸之有分。但能以常數而窺陳跡，不能外躔郭而探造化之所以神。我欲與君陵太虛而步碧落，稽首再拜謁帝庭。仰瞻天辰上曜之正色，次閲蒼龍赤鳥兔龜形。願求天光灑我昏濁質，使我自心圜明瑩徹，會萬象而涵太清。歸來跳出陰陽五行外，初筮再三閉口勿復論。
寄洞霄道友清溪翁 家鉉翁
漢家中郎年七十，霜鬢垂垂人不識。冬深破屨踏層冰，暑到露頭走赤日。窮堅老壯本分事，百年未死爲形役。洞天九鎖鬰嵯峨，古來相傳神仙宅。我嘗結茅天柱前，屐齒蒼苔印行跡。劫火洞然城郭非，清境不壞還如昔。安期羨門我輩人，圓嶠方壺一咫尺。夢魂幾度如相逢，別來已久知相憶。願分仙家九轉丹，服之身輕生羽翼。周遊八表任去來，跳出陰陽寒暑域。
前歲上元與趙任卿寓臨安追逐甚樂今年同在建溪任卿先赴郡席小雪忽作且知早筵遂散獨坐無聊因得二詩却寄  其一 家鉉翁
山城燈火已蕭然，掃巷遊人更雪天。厭聽落梅翻永夜，喜看飛絮卜豐年。狂隨戲蝶裝羅髻，巧逐纖腰上舞筵。明日瑶階對瓊樹，會須微月與爭妍。
前歲上元與趙任卿寓臨安追逐甚樂今年同在建溪任卿先赴郡席小雪忽作且知早筵遂散獨坐無聊因得二詩却寄  其二 家鉉翁
沙河紅燭暮爭然，花市清簫夜徹天。客舍風光如昨夢，帝城歌酒又經年。老僧强作琉璃供，上客先逢玳瑁筵。不許裴郎同夜飲，新粧月底爲誰妍。
和唐壽隆上元三首  其一 家鉉翁
滿城和氣在春臺，玉漏沉沉鐵鎖開。明月誰知千里共，華燈同照萬人來。市橋未漲丰容柳，江路猶殘的皪梅。欲與先生拚醉賞，未須歸去隠蒿萊。
和唐壽隆上元三首  其二 家鉉翁
明月升天鏡上臺，燈如蓮沼萬枝開。恨無立部歌仍舞，空有遊人往更來。秀如王子登門竹，味勝曹公止渴梅。已向歌謠挹和氣，預知豐歲變汙萊。
和唐壽隆上元三首  其三 家鉉翁
幾年蹤跡遠中臺，夢想傳柑宴斚開。懶擁牙旗穿市去，縱看玉李墮天來。從教獨照青藜炬，莫使輕吹畫角梅。也有江風浮彩巘，坐令形勢卷東萊。
題渤海高夫人行實 家鉉翁
當年初賦柏舟詩，正是中原板蕩時。手挾雛孤歷關險，身邊鴈影到天涯。五遷纔定霜侵鬢，百歲何曾笑展眉。爲報兒孫須努力，墓前他日要豐碑。
挽劉文蔚  其一 家鉉翁
五年瀛下寄閒身，耐久交朋喜有君。竟日坐談唯在道，有時遊戲亦論文。高風每欲追鵬運，雅志那能混鶩羣。留得浩然英氣在，便將生死付朝曛。
挽劉文蔚  其二 家鉉翁
先天妙義說來多，聖處工夫幾切磋。一點英靈長不昧，平生學力定難磨。暮春風景堪聞瑟，塵世紛華付擲梭。聞道南行緣底事，要從濂洛溉餘波。
九日登瀛臺 家鉉翁
此地無山喜有臺，南瞻北眺兩宜哉。衰翁無事日傾倒，佳客何人時一來。孤鶴飛鳴知我在，征鴻嘹唳爲誰哀。老來萬事如歸宿，不爲憂愁强把杯。
西州舊俗每當立春前後以巢菜作餠互相招邀名曰東坡餠頃在燕嘗有詩云西州最重眉山餠冬後春前無別羞今度燕山試收拾中間惟欠一元修元修即巢菜之別號蓋豌豆菜也東坡故人巢元修嘗致其種於黄岡下因得名元修南方有之燕中無此種余來河間再見立春感舊事用前韻  其一 家鉉翁
朔風吹我過瀛州，釜甑生塵轉可羞。聊向春前尋故事，定知食餠記前修。
西州舊俗每當立春前後以巢菜作餠互相招邀名曰東坡餠頃在燕嘗有詩云西州最重眉山餠冬後春前無別羞今度燕山試收拾中間惟欠一元修元修即巢菜之別號蓋豌豆菜也東坡故人巢元修嘗致其種於黄岡下因得名元修南方有之燕中無此種余來河間再見立春感舊事用前韻  其二 家鉉翁
我家自貴東坡餠，不爲人間肉食羞。聞道西山薇蕨長，摘來我可輩元修。
西州舊俗每當立春前後以巢菜作餠互相招邀名曰東坡餠頃在燕嘗有詩云西州最重眉山餠冬後春前無別羞今度燕山試收拾中間惟欠一元修元修即巢菜之別號蓋豌豆菜也東坡故人巢元修嘗致其種於黄岡下因得名元修南方有之燕中無此種余來河間再見立春感舊事用前韻  其三 家鉉翁
凄凉如在黄岡下，苦淡從教鄰壁羞。擬向城隅問耕稼，鋤犂闕壞不堪修。
春欲暮雪作不已簡子新  其一 家鉉翁
一任西園雪作堆，陽和已自徧根荄。春光只在花梢裏，更倩君詩爲一催。
春欲暮雪作不已簡子新  其二 家鉉翁
社後春光正可人，眼中物物露精神。雪花底事猶飛舞，要與梨花分半春。
春欲暮雪作不已簡子新  其三 家鉉翁
乍暖輕寒春正深，晚雲猶解作同雲。從教門外雪三尺，認取沂邊春十分。
春欲暮雪作不已簡子新  其四 家鉉翁
庭前草色渾未露，塢外桃花肯破顔。七十日春閒過了，半分春色尚猶慳。
春欲暮雪作不已簡子新  其五 家鉉翁
和平心事春三月，淡泊生涯水一杯。老矣只餘歸夢在，世間萬事付心灰。
中秋月蝕邦人鳴鉦救月不約而齊中原舊俗猶有存者感而有作  其一 家鉉翁
風掃沈陰萬象開，斷雲扶月出陽臺。萬人拭目看天眼，蟇蝕何曾蝕得來。
中秋月蝕邦人鳴鉦救月不約而齊中原舊俗猶有存者感而有作  其二 家鉉翁
大化周流不暫停，從來息處見其生。冰輪萬古長如此，本體何曾有晦明。
中秋日菊盛開  其一 家鉉翁
蓓蕾黄花當徑開，朣朧佳月出雲來。中秋見菊從前少，端爲瀛公詩句催。
中秋日菊盛開  其二 家鉉翁
天宇高寒露欲零，城頭月色正亭亭。諸公定有驚人句，施與波神月下聽。
中秋日菊盛開  其三 家鉉翁
年年菊占晚秋清，今夕東籬放早英。月共黄花如有約，花開半夜月偏明。
九日即事雪中見菊  其一 家鉉翁
瀛海茫茫又晚秋，瀛山漠漠幾浮漚。人間底事登高處，來上元龍百尺樓。
九日即事雪中見菊  其二 家鉉翁
怪得西風吹袂凉，客中又過一重陽。今年喜見東籬雪，要與黄花共晚香。
九日即事雪中見菊  其三 家鉉翁
九月黄花正是時，誰催青女試瑰琦。冰天雪夜無人問，玉質金相我自知。
晚步 家鉉翁
閉門自要身心斂，出戶方知天地寬。晚步中庭人不識，道余癡想白雲端。
市橋月色 家鉉翁
今夜鯨川月色明，卧烟虹影正橫陳。市橋得月喧簫鼓，堪羨溪橋覓句人。
雪中玩易偶成 家鉉翁
道如大路人能見，德有輶倫識者稀。四望皓然都潔浄，潔中還要辨精微。
紀夢  其一 家鉉翁
何年滄海變桑田，絳闕瓊宮尚儼然。留得瀛州人在境，故應猶有地行仙。
紀夢  其二 家鉉翁
天風吹我上瑶京，謁帝通明羽衛森。班退歸來清夢覺，紅雲猶自滿衣襟。
紀夢  其三 家鉉翁
秋來夜氣更清明，月朗窗虛夢不成。似報雲間仙仗過，分明聽得步虛聲。
遷居得甘井詩  其一 家鉉翁
海鹹河淡都嘗遍，荼苦薺甘我自知。世味曾教千百變，先生舌本只如飴。
遷居得甘井詩  其二 家鉉翁
真水由來自有源，非河非海性其天。爲君甃飾標三字，喚作城西君子泉。
題李氏敬聚堂  其一 家鉉翁
千載河間舊典刑，詩書習氣至今存。故家喬木知誰在，五世同居是義門。
題李氏敬聚堂  其二 家鉉翁
辛勤勿墜百年業，閒暇留情一卷書。要向儒科著聲聞，先從講學下工夫。
題李氏敬聚堂  其三 家鉉翁
和平遇物斯爲美，惻怛存心即是仁。休怪藝翁太淳質，由來忍字本諸經。
題李氏敬聚堂  其四 家鉉翁
聞君出宰山水縣，家教所推民俗淳。田里定知耕遜畔，市廛安得訟分人。
題李氏敬聚堂  其五 家鉉翁
枝葉皆從一本生，源源本本是天倫。易經著義交相愛，相忍何如相愛親。
題李氏敬聚堂  其六 家鉉翁
人言爾祖玉藴石，傳到兒孫藍出青。眼底桐枝多秀色，早令授業各專經。
題李氏敬聚堂  其七 家鉉翁
一矜字十年除得，一信字五年乃成。我贈君家一敬字，須知受用在平生。
題丹見龐居士圖  其一 家鉉翁
團欒共坐說無生，家話只堪兒女聽。誰遣老禪來入社，迎門笑語是轟霆。
題丹見龐居士圖  其二 家鉉翁
岩前花發四時春，岩下風光日日新。大化周流常不息，誰能伴汝說無生。
隠者圖  其一 家鉉翁
詩翁到處尋詩料，得似漁翁樂意賒。兩上波心兩遊戲，箇中真賞屬誰家。
隠者圖  其二 家鉉翁
微吟緩策過橋來，天際輕陰日未斜。指點前村竹深處，更尋釣叟問生涯。
隠者圖  其三 家鉉翁
詩人偏愛漁人樂，漁樂詩情一樣奇。欵乃數聲煙雨外，非宮非徵自成詩。
隠者圖  其四 家鉉翁
平地何年生怪石，天教隠者作漁隈。莫言昔日磻溪事，恐被山靈發笑咍。
贈隠者忘機  其一 家鉉翁
寂然不動機已兆，感而遂通機乃神。一陽昨夜回冰底，生意流行萬象春。
贈隠者忘機  其二 家鉉翁
萬古周流此一機，何嘗絲髮涉人爲。不須苦用忘忘意，認取存存不息時。
趙省齋出示所和天童師偈句亦次其韻  其一 家鉉翁
異教何知平與傾，彼傾却是我之平。饒渠親識瞿曇面，未必曾逢太白星。
趙省齋出示所和天童師偈句亦次其韻  其二 家鉉翁
虛空樓閣易欹傾，寶地工夫似掌平。四聖傳來是周易，箇中自有定盤星。
趙省齋出示所和天童師偈句亦次其韻  其三 家鉉翁
邂逅當年蓋已傾，重來議論更和平。何時肆設臯比座，指示五徒衡上星。
詠紅梨花 家鉉翁
萬玉林中慣識君，霜天月夜富精神。誰將紅粉涴顔色，却與夭桃鬭莫春。
人有畫花中四倫者偶記毗陵舊詩即題其上  其一 家鉉翁
萬紅深處一花王，猶带姚家宮樣黄。物物有君還有佐，殿春須屬召公棠。
人有畫花中四倫者偶記毗陵舊詩即題其上  其二 家鉉翁
扶疎桂樹月中生，誰遣人間伴大椿。桂欲芳時椿正老，等閒相伴八千春。
人有畫花中四倫者偶記毗陵舊詩即題其上  其三 家鉉翁
佩玉垂紳廊廟人，幽花小草豈其倫。須知四海皆兄弟，淡泊論交處處親。
人有畫花中四倫者偶記毗陵舊詩即題其上  其四 家鉉翁
夭桃艷杏得春饒，澗草林花品亦殽。誰似三君丈人行，萬山深處自論交。
寄江南故人 家鉉翁
曾向錢唐住，聞鵑憶蜀鄉。不知今夕夢，到蜀到錢唐。
題梅竹圖 家鉉翁
余家乎岷之下兮，有梅蕭蕭，有竹森森。今洎乎瀛之野兮，秋草萋萋，黄沙冥冥。有懷彼美兮在天一垠，夢不可即兮聊因其似而記其真。真兮似兮，豈墨君筆史之可尋。皓兮蒼兮，吾獨想其歲寒之心。
題雪花達摩布衣偈 家鉉翁
拈花公案且莫道，西來正被拈花惱。一花開後幾花開，微笑不禁成絕倒。歸去來，人未老，掉下從前舊草鞋。衲被蒙頭面壁坐，提起不直一落索。放下大地無處著，從來被他礙手脚。爲君索火當街燒，布袋依前是彌勒。
鳴絃齋 家鉉翁
徽金軫玉七絃存，流水音中政事分。直自武城曾聽後，至今方始得重聞。
鯨川八景 東城春早 家鉉翁
陽回冰底見雲堆，春意東來梅已知。待得東城花柳放，早春已是得春遲。
鯨川八景 西園秋暮 家鉉翁
九九中間易道在，天心惟許菊花知。一年好景君須識，都在西園把菊時。
鯨川八景 冰岸水燈 家鉉翁
華燈萬炬照沉淵，移得星辰下九天。莫言燃犀當日事，川靈今夜亦歡然。
鯨川八景 沙堤風柳 家鉉翁
突兀長堤一望問，幾人東去復西還。堤邊日日辦迎送，風自翩翻柳自閑。
鯨川八景 戍樓殘照 家鉉翁
盧龍久已屬神州，誰認歌樓作戍樓。莫說關頭興廢事，江山猶有石郎羞。
鯨川八景 客船晚煙 家鉉翁
去棹來帆一聚塵，箇中那復有詩情。晚來應是盧仝過，留得茶煙一抹橫。
鯨川八景 蓮塘雨聲 家鉉翁
贏得荷風伴晚凉，夜闌急雨到陂塘。茅簷似減三分暑，鼻觀俄然失却香。
九日登瀛臺和昔人韻二首 家鉉翁
屋角東邊十仞臺，龍蟠虎踞亦奇哉。四時長是几案物，九日仍煩杖屨來。樂事無窮誰共管，孤雲在望我堪哀。夢隨鴻鵠南飛去，岑下長號酹一杯。
寂照石佛 家鉉翁
溪上石人何往矣，山中石佛是其疇。若教石佛能談妙，應有石人來點頭。
宿半塘寺 趙與訔
夜宿半塘寺，惟聞塔上鈴。老僧行道影，童子頌經聲。竹密風猶勁，窗幽月愈明。瓦爐香斷處，一榻灑然清。
句 吳釿
阮籍摩挲青眼舊，鄒陽感慨白頭新。
遊道巖觀  其一 鄧希恕
乘雲不到玉皇家，巖上仙桃幾度花。今日喜偕三益友，看來丹竈煉黄芽。
遊道巖觀  其二 鄧希恕
石敲新火煮雲腴，細講濂溪太極圖。此去不知千載後，有人來講此圖無。
句 鄧希恕
龜鶴與羣同壽雋，貂蟬相映半時賢。
汎沅湘闚九疑寄題江華杜□杳重建寒亭 徐銓孫
山水因人勝，窮搜喜得君。石根瞿令字，亭背次山文。湍激堪臨渴，松陰可避曛。相望餘一舍，猛□杖□雲。
挽故知容州朝請陶公章二首  其一 危驂
今代平塘老，前身靖節翁。直心行杲日，清德照寒空。樂道簞瓢外，歸真軀殻中。政應高扁墓，百世使聞風。
挽故知容州朝請陶公章二首  其二 危驂
巴陵三載掾，太半並棠陰。僕守濂溪訓，公推靖獻心。迨更深夜簀，茹納惜時金。引領西山路，天風淚滿襟。
鄉飲酒倡和詩 曾穎茂
異席賓階愧上西，喜觀微俗頓風移。一堂酬酢古冠屨，千里循良世鼎彝。詩繼紹興賢守句，教明直講太平儀。遼遼曠典今重舉，從此愚夫可與知。
讀明妃引 陳僴
驪山舉燧因褒姒，蜀道蒙塵爲太真。能遣明妃嫁夷狄，畫工原是漢忠臣。
□韻呈徐□勘□□□ 杜汪
規廣前賢迹，相期幸有君。搜奇辱佳句，紀實待高文。古木風長悄，陰崖日易曛。何時陪勝賞，舉手上霄雲。
集杜工部句詠寒亭 杜汪
湖南清絕地，長夏想爲情。六月風日冷，炎天冰雪生。蓬萊如可到，心迹喜雙清。去郭軒楹敞，幽居不用名。
集工部句題暖谷 杜汪
作尉窮谷僻，官高何足論。溫溫有風味，憶昔李公存。
促織歌 賈似道
新蟲調理要相當，殘暑盆窩須近凉。漸到秋深畏風冷，不宜頻浴恐防傷。養時盆罐須寬闊，下食依時要審詳。水食調勻蛩必旺，看時切莫對陽光。水時併盡方堪鬭，不可傷饑患飽忙。盆內土須蚯蚓糞，相宜蓋爲按陰陽。如此宿蟲無姤色，仍將宿水換新漿。假如草葉供蟲嚙，齒軟仍知牙更僵。過籠窩罐安排固，行動提携總不妨。酒後切忌將來看，壯氣沖傷走跳狂。誤放橘橙充食物，食之蟲腹反爲殃。安頓必須清凈處，油烟熏損不剛强。過期未鬭頻頻看，仍復收拾用意藏。倘或打食口齒謾，必須醫損按前方。不察强弱當場鬭，必是遭輸笑不良。蓋盆謹慎休留隙，免使奔逃意下慌。看取調養依斯譜，蟲體無傷齒更剛。堪憐一種清幽物，歲歲三秋聲韻長。
論形 賈似道
鉗象蜈蚣鉗，嘴象獅子嘴。頭象蜻蜓頭，腿象蚱蜢腿。顔色要相當，毛張栻斯爲美。
論頭  其一 賈似道
大頭圓結菢，腦搭淺無多。絲路根根透，光明亮不摩。
論頭  其二 賈似道
昏小腦搭重，路粗半節兒。棠梨三角額，此等不須題。
論臉  其一 賈似道
五色諸蟲臉，鋤彎注地長。再如鍋底黑，此物號强良。
論臉  其二 賈似道
酒醉貓兒臉，花花白路紋。此般生像者，棄物不須論。
論項  其一 賈似道
項似蜻蜓樣，毛丁又起班。更兼形色正，打遍世無雙。
論項  其二 賈似道
緊隘花班項，無毛黑漆光。縱有完顔勇，終須受禍殃。
論項  其三 賈似道
青項堆青鈿，白毛根閃青。朱砂火盆底，桃皮等類形。白腐冬瓜大，寬臊壘起星。毛丁有肐𦞂，入手不當輕。
論項  其四 賈似道
鱉小更短促，無毛一片光。這般生像者，不養又何妨。
論翅  其一 賈似道
紫翅青金翅，木翅與油單。黑色全如墨，梅花兩瓣攢。鬆闊偕長短，蓑衣得更難。遮身不見節，薄縐另相看。
論翅  其二 賈似道
膏藥積不縐，鬆短闊長同。金紫須長翅，其餘只在中。
論腿  其一 賈似道
大腿圓長健，小脚粗鐵線。班白黄色真，此名金不換。
論腿  其二 賈似道
短鱉兼窮細，屁勳青黑同。只好留牆壁，何須問主公。
論肉  其一 賈似道
紫黑蒼黄肉，青白勝鵝梨。黑青肉亦白，淡黄白亦宜。
論肉  其二 賈似道
肉色欠純正，腰上多紅鈴。月頭紅白間，百戰不能贏。
論蝴蜂形 賈似道
貌若蝴蜂腿脚纖，細腰項緊兩頭尖。遍身黄色金紋理，百口之中一口鉗。
論螻蟈形 賈似道
螻蟈之形最難相，牙長腿短頭尖亮。尾豁過肩三二分，正是雌頭拖肚樣。
論蜘蛛形 賈似道
身材局促似蜘蛛，且喜牙長六足鋪。羽翼不長肩蓋盡，等閑覓得夜明珠。
論螳螂形  其一 賈似道
首短身長何足用，羽翅好是航船𦨴。若還六足盡尖長，此是螳螂最堪用。
論螳螂形  其二 賈似道
身狹牙尖大肚皮，脚前喬立仰頭窺。此蛩不問青黄色，鬭到深秋必定輸。
論蚱蜢形 賈似道
頭大肩尖腿脚長，秀釘模樣最難當。側生身分高而厚，鬭到秋深贏滿場。
論玉蜂形 賈似道
尖翅名呼是玉蜂，千中難遇實難逢。如君遇著須不避，不比尋常是毒蟲。
論棗核形 賈似道
身如棗核兩頭尖，左右觀來是塊磚。往來千遍無辭口，一秋咬敗萬千千。
論竈雞形 賈似道
頭尖項細肚皮拖，白翅生來滿背鋪。腿脚不長身懶擁，當頭金線叫嘍囉。
論蟑螂形 賈似道
易名寬翅號蟑螂，翅闊頭尖牙用長。身要匾攤脚要細，只許英雄三二番。
論蝴蜂形 賈似道
頭尖肚大象蝴蜂，兩翅含開腿脚窮。此蟲只好無錢鬭，當真必害主人翁。
論蝦脊龜形 賈似道
龜形蝦脊不宜紅，腿脚俱長力不庸。色黑體肥毛白項，金絲金線絕倫蟲。
論龜鶴形 賈似道
頭如蠶嘴肚如琴，兩翅啾啾叫不鳴。識者若逢此促織，這般號作大將軍。
論土狗形 賈似道
頭粗項闊肚低拖，翼翅生來半背鋪。脚腿壯肥身巨𪢬，當頭起線叫如鑼。
論土蜂形 賈似道
尖翅名呼是土蜂，紫黄色者實難逢。這般色樣如君得，不比常蟲是毒蟲。
論棗核形 賈似道
身如棗核兩頭尖，仔細觀來却是舡。交鋒便見强中口，咬退諸蟲不敢前。
論蟹踞形 賈似道
蛩身弓起如蟹踞，不拘五色或麻頭。任人觀看則不怕，此是名蟲何處求。
論蝦青形 賈似道
龜背蝦青不宜紅，腿脚俱長鬭不慵。色黑貌凡非物類，金絲透頂絕倫蟲。
論真紅色 賈似道
眼如椒子遍身紅，腿脚如霜鬚尾同。若逢敵手君休怕，數番咬死又成功。
論真青色 賈似道
青金頭象菩提子，頭上毛青靛染成。若還鉗得芝蔴白，請君鬭盡莫疑生。
論真黄色 賈似道
翅金肉白頂紅麻，項糝毛青腿少瑕。更有一雙牙似墨，這般相貌最爲佳。
論真黑色 賈似道
黑者須當頭似漆，仔細看來無別色。於中牙肚白如銀，到作將軍爲第一。
論真白色 賈似道
白頭白項翅如銀，上手觀來一似冰。棗紅牙齒如針利，總無骨肉似將軍。
論真紫色 賈似道
紫者須當要色濃，更兼肋腿與身同。頭雌腰闊陰陽翅，贏盡埸中獨請功。
論水紅色 賈似道
水紅鬚尾水紅衣，白肚團員模樣奇。班點一些渾不染，傍人號作杜公兒。
論深青色 賈似道
顔色深沉似污泥，紫頭青項盡相宜。齒長腹肚兼華白，鬭到秋深花带歸。
論淡青色 賈似道
頭紫葡萄項摻青，正身厚闊似鴉明。殻紋淡薄輕銀翅，鬭著交鋒速便贏。
論紫青色 賈似道
紫頭青項背如龜，青不青兮紫不緋。仔細看來茄子色，更兼腿大最爲奇。
論灰青色 賈似道
顔色深沉不好看，灰頭灰項不新鮮。只因翅皺長牙齒，鬭相凶頑必搶前。
論淡黄色 賈似道
肉白紅頭項摻青，頭粗脚壯齒如針。這般蟲子非容易，九遍交鋒十次贏。
論河蟹色 賈似道
赤色却如河蟹色，麻頭秀項極難得。棗紅牙齒盡相宜，只恐項光頭又黑。
論蝦青色 賈似道
有等名爲蝦殻青，比似青來翅不金。不問牙鉗白不白，須看項上带毛丁。
論油丹色 賈似道
黑頭青項翅油丹，腿脚牙長似雪霜。相貌這般無覓處，鬭時絕勝豈尋常。
論烏鴉色 賈似道
黑色明如黑漆光，白牙綉項皂羅裳。肚皮腿脚皆如玉，內相將軍不可當。
青麻頭 賈似道
摻青皺翅紫麻頭，肚白身肥牙似鈎。毛項花牙長腿脚，鬬雞生相鬭三秋。
真青麻頭 賈似道
線項麻頭紋理明，蜻蜓頭翅項渾青。側生身分高而厚，鬭著交鋒速便贏。
白麻頭 賈似道
黄色輝光耀似金，棗紅牙齒利如針。更有葡萄毛肉體，日交三度也還贏。
白牙青 賈似道
紫頭銀線項青毛，銀牙白脚絕倫高。可柰秋風消索處，自然勇力不相饒。
拖肚黄 賈似道
頭項焦黄身黑粗，更兼腿大及臀拖。若還牙齒尖而厚，日鬭數番也不多。
紅頭 賈似道
紅如血點項硃砂，入手觀來一朵花。一朝二廣交鋒勝，到底終須不戀家。
真青 賈似道
青色頭如菩提子，項上毛青靛染成。牙鈴更得芝麻白，任君儘鬭足歡情。
紫青 賈似道
琥珀頭尖項紫青，翅如蘇葉肉還青。天生一付牙紅紫，交鋒一口立黄金。
淡青 賈似道
淡青生來牙要紅，頭麻項闊翅玲瓏。更生肉肚如雪白，贏盡秋蟲獨奏功。
黑青 賈似道
黑者須當黑似漆，仔細看來無別色。更兼牙肚白如銀，名號將軍爲第一。
蝦青 賈似道
麻頭青項翅如金，肉腿生來白似銀。鉗更細長蘇木色，此蟲名號是蝦青。
蟹青 賈似道
此蟲名稱湖蟹青，腿脚班黄翅不金。不看牙鉗紅與白，須觀項上有毛丁。
青麻 賈似道
麻頭青項有毛丁，翅縐肉白腿脚長。更生一付牙鉗黑，三秋得勝喜非常。
青金翅 賈似道
麻頭青項翅如金，肉腿如同銀打成。牙鉗更生如漆黑，贏盡諸人匣內金。
真黄 賈似道
天生金色遍身黄，肉腿如同金箔裝。更生一付烏牙齒，敵盡諸蟲不可當。
紅黄 賈似道
頭似珊瑚項班紅，翅如金箔肉带黄。腿脚𪢬長如玉色，秋蟲見了自慌張。
紫黄 賈似道
頭似櫻珠項似金，肉脚如同金裹成。牙鉗不問何顔色，諸蟲咬著便昏沉。
深黄 賈似道
黄者生來金箔黄，腿脚班黄腰𪢬長。若生一付烏牙齒，三秋饒大莫商量。
淡黄 賈似道
淡黄生來腿脚白，三樣頭尖如琥珀。初秋鬭間最迷癡，末後逢强絕口敵。
狗蠅黄 賈似道
麻頭黄項翅鋪金，腿脚班黄肉蜜色。牙鉗若是黑如灰，敵盡場中爲第一。
真紫 賈似道
紫者如同著紫袍，頭濃剛性項如毛。鉗更細長如血色，獨占場中第一豪。
紅頭紫 賈似道
紅頭紫勇敵剛强，項赤紅班腿𪢬長。翅紫牙灣如桑剪，此蟲名號促織王。
純紅 賈似道
眼如椒核遍身紅，尾項如硃腿亦同。若逢敵手君休怕，數番咬死又成功。
深紫 賈似道
紫者當頭要紫濃，更兼翅脇與身同。頭紅項闊陰陽翅，贏盡場中有大功。
黑紫 賈似道
黑紫生來似茄皮，腿脚兼黄赤肚皮。鉗若生來紫黑色，早秋贏到雪花飛。
淡紫 賈似道
名爲淡紫遍身明，項如青靛齒紫紅。頭上三尖腰要闊，戰得場中不敢逢。
紫麻 賈似道
頭麻項路透金絲，項毛翅縐腿班狸。四脚兼黄肉带赤，秋蟲見影不相持。
紫金翅 賈似道
紫頭青項翅如金，腿脚兼黄肉带蜜。必須生有紫黑鉗，咬殺秋蟲人失色。
純白 賈似道
白頭白項白絲攢，翅似鋪銀肉似霜。烏牙黑臉肚如粉，此物正是促織王。
淡白 賈似道
白頭白項翅鋪銀，入手觀來却似冰。此蟲異衆稱奇白，總無顔色是將軍。
白麻頭 賈似道
麻頭白面白如銀，細絲透頂根根明。更加青項長肥腿，戰鬭之時必定贏。
烏青 賈似道
烏青生來似定墨，腿脚班狸肉带黑。鉗若細長似血紅，合戰交鋒如霹靂。
烏麻 賈似道
烏麻頭路透銀絲，項闊毛班肉带黑。更若翅烏牙鉗赤，得遇此蟲真有益。
烏頭金翅 賈似道
烏頭青項翅金黄，腿脚班狸肉带蒼。牙鉗更生烏紫色，諸蟲見了豈能當。
紅麻頭 賈似道
紅麻秉性敵剛强，赤項紅班脚𪢬長。翅紫牙灣如桑剪，諸蟲交口便難當。
黄麻頭 賈似道
麻頭黄項翅金色，腿脚班黄肉带蜜。牙鉗若是炭樣烏，鬭勝叫鳴聞四壁。
紫麻頭 賈似道
麻頭項上透金絲，項毛翅縐腿班貍。脚亦微黄肉带赤，秋蟲見了怎支持。
烏麻頭 賈似道
烏麻頭路透銀絲，項闊毛臊肉带梨。更若翅烏牙鉗赤，得遇此蟲真是奇。
錦簑衣 賈似道
翅寬翅急最爲低，識者當場便敢欺。生得兩邊如鳥翅，名傳天下錦蓑衣。
玉鋤頭 賈似道
黑牙黑面不堪收，此等蟲兒莫去求。若得面肥頭脚大，杜家名號玉鋤頭。
金束带 賈似道
十個紅鈴九個敗，脫却紅鈴休賭賽。紅鈴若得滿腰生，常勝號爲金束带。
齊膂翅 賈似道
中秋齊膂最爲英，頭項寬舒翅皺文。敦厚牙長兼脚大，金風纔動不堪聞。
梅花翅  其一 賈似道
翅似梅花口似刀，番來覆去咬千交。總然贏得他每者，只好看盆無二遭。
梅花翅  其二 賈似道
翅似梅花蜘蛛形，身上如同梅花片。如此之蟲亦怪哉，滿場鬭勝真堪羨。
琵琶翅  其一 賈似道
殻翅琵琶不用青，若還紫色也相應。要知鬭處關張勇，頭小牙長体似金。
琵琶翅  其二 賈似道
琵琶項上带銷金，又看鬚長六足明。若是黑青全沒用，腿長肉厚滿場贏。
琵琶翅  其三 賈似道
哂哂連叫兩三聲，此蟲便是竈雞形。玉腿白牙贏到底，黄牙項細是輸名。
長衣 賈似道
長衣須養青金翅，腿脚玲瓏尾要齊。總然口似青鋒劍，只宜口快不宜遲。
噉色頭 賈似道
黑頭紅項背身跎，更兼大腿及捶拖。牙齒赤紅如鉗樣，連贏數陣不爲多。
青黄二色  其一 賈似道
黄頭青項銷金翅，二色俱全便爲最。若還三件一齊生，鬭到秋深絕無對。
青黄二色  其二 賈似道
青黄二色翅項明，此等生來何處尋。初秋鬭到深秋後，百度交鋒百度贏。
油紙燈  其一 賈似道
頭圓腿壯遍身黄，翅滑如油肉带蒼。牙鉗一對如紅色，此物蟲中是霸王。
油紙燈  其二 賈似道
頭混腿脚一身黄，翅滑牙紅促織王。易名叫做油莉撻，賭花管取滿頭裝。
陰陽牙 賈似道
此蟲生來兩個牙，一紅一白實堪誇。不拘五色麻頭者，一見諸蟲不怕他。
真三段 賈似道
紫頭青項有毛長，金翅生來肉带蒼。兩腿圓長班白色，紅牙一對沒人當。
草三段  其一 賈似道
麻頭青項白毛丁，金翅縐縐肉带青。腿脚班黄牙似炭，當場健戰衆皆驚。
草三段  其二 賈似道
滿頭白粉紫葡萄，並無紋理項青毛。更兼淡薄輕銀翅，三段之名亦似高。
三段錦 賈似道
麻頭青項翅銷金，体白牙長六足明。更有異常腰背闊，蜀川三段錦花名。
兩頭鎗 賈似道
鬚無尾短最堪傷，蟲大終須不是强。兩尾腿長還倒插，聞名盡說兩頭鎗。
綉花針 賈似道
小能敵大果然强，蟲小贏多必是良。累勝上肩魁大者，這般蟲小也非常。
紅頭額 賈似道
紅頭雖然似花枝，早秋雖勝未爲奇。再來得勝亦不可，勝少輸多何必疑。
紅鈴月頭額 賈似道
蟲名月額及紅鈴，來往交鋒暫或贏。縱然得勝終難久，贏得錢來不可行。
香師{月肩}鈴 賈似道
香師紅額共{月肩}鈴，只好三番兩次贏。卸却紅鈴難保久，總然贏得也無情。
月頭線額 賈似道
線額空紋彩更良，月頭堪惜不久長。應是腿寒終不耐，柰何脚小便尋常。
紅鈴  其一 賈似道
紅肩紅脇不爲奇，連連贏得也防虞。今鈴落了終難復，無情去鬭却成灰。
紅鈴  其二 賈似道
紅肩紅肋及紅鈴，止有三場兩次贏。脫下紅鈴休要鬭，總然贏得也無名。
闊翅 賈似道
闊翅之蟲識亦難，臀長匾薄也應凡。要知才貌青黄色，頭小牙長兩腿班。
獨脚 賈似道
獨脚全憑綽菆功，助幫其拐可成功。切須休要饒他大，兩腿俱全力不同。
殘疾 賈似道
不問青黄赤白黑，不拘大小與殘疾。禿鬚禿尾小無爪，此物見之不足惜。
呆物  其一 賈似道
定知黑白全無用，須信青黄不可欺。若是狹長終有失，身形厚闊最迷癡。
呆物  其二 賈似道
頭昏項緊有何奇，腿脚花班黑肚皮。翅上更有膏藥積，只好將來去餵雞。
呆物  其三 賈似道
飛蟲能鬭體輕盈，拔翅成瘡鬭負疼。可用剪刀裁內翅，自然百戰百番贏。
促織論賦 賈似道
促織鬭時人要主，貪財饒大蟲辛苦。總然贏得已著傷，當場必悞下鋒主。
養法十二條  其一 賈似道
盆須用古不須新，盆熱天炎色要昏。養過重陽九月九，舊盆不用換新盆。
養法十二條  其二 賈似道
養到天寒霜降時，附子煎湯冷浴伊。常把盆中圍得密，此時方用水窩兒。
養法十二條  其三 賈似道
下食須當過日中，若還不准是場空。水清無要如冰冷，須要安些蜀地銅。
養法十二條  其四 賈似道
喂食還須只一件，莫信傍人教你換。雞荳菱肉盡非宜，不及朝朝黄米飯。
配合  其一 賈似道
呼雌之法與君知，不貼之時便換雌。一個不貼又一個，若還呼久太非宜。
配合  其二 賈似道
蛩聲不發莫添雙，呼叫連綿情性狂。三尾黑頭須是小，剪鬚去爪正相當。
禁忌 賈似道
硫黄橘氣最難當，煎藥須教莫近傍。頓處常教遮得暗，切須休露太陽光。
養胎 賈似道
蟲腹懷胎號産魔，落胎全仗水蝦婆。切須養辦心休急，鬭者之時敗者多。
浴雌 賈似道
喂食三尾時時鈴，免使蟲兒咬失傷。常將三尾頻頻浴，解使呼雌有彩光。
防微 賈似道
朝晨出宿看蟲形，須交提出鬭盆聽。撚聒叫聲觀喜怒，蛩喜如同虎嘯聲。
辨蟲老嫩 賈似道
要知促織與蒼雛，秘訣分明在兩鬚。貼齒老黄生日久，懸牙如玉離泥初。頭高必定無心鬭，埋首人稱老野狐。有此秘方勞記取，十場罕有一場輸。
積食不消化訣 賈似道
積食不化甚堪嗟，水畔紅蟲是可佳。研細任君分兩處，喂畢鬭勝是誰家。
鬬法八條其一 賈似道
比頭比項比身材，若大分毫便拆開。尾短更兼鬚又禿，强將他鬭不擔財。
其二防敵 賈似道
左右不離常夾撁，臨鬭之時多少變。他若回身撁捍遮，踢着之時必傷面。
其三擇撁 賈似道
撁頭要長捍要直，落撁不要如弩力。撁頭急落柵兒中，便是青天遭霹靂。把撁猶如人把舵，舵若橫時舟受禍。撁頭須取白露前，好撁就中金寶貨。
其四接力 賈似道
五日方容鬭一場，若還頻鬭損牙關。蟲兒不食因何事，蛟損牙關服食難。
其五六不鬬法 賈似道
盪胲無後芡，不食又延籠。嚙牙併煉齒，終須落下鋒。
其六審勢 賈似道
他若無情休要鬭，分鬭開時向面點。你若頻撚必酸牙，焰頭過了形多變。
其七惜才 賈似道
雄師百戰百番贏，不可交他出陣頻。身弱難禁生力對，一時托大悞蟲身。
其八鬬敗 賈似道
此番不比尋常敗，飽食泥盆待一旬。臨日带饑將出鬭，依然還做上將軍。
用三尾貼法歌 賈似道
蛩吟三尾莫添雙，呼叫連綿怕性狂。三尾黑頭須用小，尖頭獨脚始相當。喂交三尾時常飽，免致蟲吟悞損傷。更將三尾頻頻浴，解使雌雄有彩光。
總言  其一 賈似道
莫言促織正奇能，養者須當耐性情。只宜漫鬭無疎失，不可忙忙去鬭頻。交鋒一口停三日，大鬭須還隔一旬。不依此法隨心好，撞了齊肩必定傾。
總言  其二 賈似道
其中奧妙細談推，依此之中必作魁。三分之中曉得一，常常得勝带花回。
總言  其三 賈似道
蟲性分悲喜，世人難得知。嚼牙能鬭口，鼓翅得贏時。須識蠅頭撁，傍危則自知。總然蟲禁齒，如病遇良醫。
題促織  其一 賈似道
玉繩低轉過南樓，人在冰壺夜色幽。湛湛露華凉似洗，啾啾蛩韻巧如謳。絮叨高下恣情訴，斷續悠揚不肯休。叫徹五更尋隠處，自封門戶共雌儔。
題促織  其二 賈似道
玉罐金籠喂養頻，王孫珍愛日相親。爭雄肯負東君意，决勝寧辭一芥身。鼓翼有聲如唱凱，洗□□□□生嗔。大哉天地生群物，羨爾區區志不倫。
梅花  其一 賈似道
朔風吹雨正塵埃，忽見江梅驛使來。憶著家山石橋畔，一枝冷落爲誰開。
梅花  其二 賈似道
山北山南雪半消，村村店店酒旗招。春風過處人行少，一樹疏花傍小橋。
梅花  其三 賈似道
塵外冰姿世外心，宜晴宜雨更宜陰。收回疏影月初墜，約住寒香雪正深。
芍藥  其一 賈似道
又是揚州芍藥時，花應笑我賦歸遲。滿堂留得春如畫，對酒何妨鬢似絲。玉立黄塵那可到，錦圍紅蠟最相宜。買山若就當移種，此際誰能杖履隨。
芍藥  其二 賈似道
溫溫玉立綠陰中，不犯芳菲逐萬紅。折盡長淮多暇日，簪聯四座足春風。應如慶曆梅花瑞，况有昌黎屬句工。問得君王乞身去，移根栽傍曲欄東。
芍藥  其三 賈似道
上了甘泉三捷書，長淮萬里一塵無。清和時節如春在，紅藥精神與昔殊。叢玉生香歌可譜，圍金有客瑞重圖。公堂且盡今朝醉，已問君王乞鑑湖。
瓊花 賈似道
寂寂蕃釐觀裏花，伊誰封殖得名嘉。應知天下無他本，惟有揚州是爾家。種雪春溫團影密，攢冰香重壓枝斜。倚闌莫問榮枯事，付與東風管物華。
草 賈似道
草木起寒色，望來秋更清。舟橫遥夜月，風度隔城更。避俗心雖在，休官疏未行。空慚舊吟侶，有句續唐聲。
天竺通元菴分韻得閒字 賈似道
十里高松樹，松邊屋數間。客同終夜話，心是一般閒。燈色難禁雨，秋聲不離山。明朝分手後，俗事不相關。
松 賈似道
城中得此觀，不用遠尋幽。松影半壇月，竹色一簾秋。
竹 賈似道
松陰半壇日，竹聲一檻秋。每番看鶴過，疑似有仙遊。
楊柳 賈似道
燕子樓邊柳色新，畫眉人去鏡生塵。來年羞結空牀夢，閑撥琵琶過一春。
天台石橋 賈似道
古路行終日，僧房出翠微。瀑爲煎茗水，雲是坐禪衣。尊者難相遇，遊人又獨歸。一猿橋外急，却是不忘機。
歸葛嶺舊居 賈似道
罷官歸舊宅，山水得頻過。息影隄邊樹，清心湖面波。勞無功可紀，頑有命相磨。見說連朝雨，田家正翦禾。
咸淳三年生日口號 賈似道
君恩猶使居湖曲，年未爲高奈病何。做却潞公官職了，較來謝事不爭多。
孤山 賈似道
半是樓臺換却村，幾回獨立更銷魂。斷隄野水梅花宅，千古春風月一痕。
贈孤山周道士 賈似道
梅花和靖宅，此處住來清。肯以詩爲事，終於世有名。山空丹鶴老，湖浄白鷗明。時亦扶筇出，何曾踏帝城。
崇恩演福禪寺偈 賈似道
靈山一別幾經春，今日重來喜見君。佛法一肩擔荷却，黄鶴樓前第一尊。
天竺山行 賈似道
山北山南雪半消，村村店店酒旗招。春風過處人行少，一樹疏花傍小橋。
於潛道中 賈似道
數家烟火深村裏，幾處牛羊落日中。客久不歸心事遠，梧桐葉葉是秋風。
昌化道中 賈似道
西風落葉路漫漫，衣袂微生旦暮寒。只隔片雲家便到，遠山移入夢中看。
與友人會宿城中 賈似道
江湖相隔久，不料宿京城。終夜同談笑，對牀如弟兄。溼螢飛復落，殘燭滅還明。此去仍多事，重期未必成。
咸淳庚午冬大雪遺安撫潛侍郎  其一 賈似道
臘前又放玉園林，一片花飛一片心。瀌奕端由人所召，燮調多愧病難任。乾坤浩浩無偏處，田野穰穰更自今。但得諸賢成此樂，擢舟我欲去山陰。
咸淳庚午冬大雪遺安撫潛侍郎  其二 賈似道
玉立堂堂君子林，由來彥聖好於心。時和定是占書歲，賢居奚須更難任。上瑞以人誇自昔，太平有象適當今。莫令一片花飛却，留取春光到綠蔭。
咸淳庚午冬大雪遺安撫潛侍郎  其三 賈似道
窮年枯坐似禪林，爲喜祥霙寫我心。歸去來兮懷靖節，不能者止愧周任。西園佳話從知舊，東國諸賢復見今。滿斛明珠逾美瑞，定應摹刻徧碑蔭。
甲戌寒食 賈似道
寒食家家插柳枝，留春春亦不多時。人生有酒須當醉，青塚兒孫幾箇悲。
杜鵑 賈似道
一年一番聽，無事亦低眉。催得人歸去，由來自不知。春山穿翠靄，月樹滴燕脂。遺恨因亡國，流傳似可疑。
句  其一 賈似道
浦浦風來趁藕花。
句  其二 賈似道
輕袂楊花落，遥裝燕子隨。
句  其三 賈似道
飛花落絮滿長安，飲盡離杯度渺漫。
句  其四 賈似道
稻花香滿路，菰葉亂蒼洲。
句  其五 賈似道
梅花見處多留句，諫草藏來定得名。
刺賈似道 太學生
昨夜江頭長碧波，滿船都載相公醝。雖知要作調羹用，未必調羹用許多。
嘲賈似道 理宗朝士人
三分天下二分亡，猶把山川寸寸量。縱使一丘添一畝，也應不似舊封疆。
可惜 丁開
日者今何及，天乎有不平。功高人共嫉，事定我當烹。父老俱嗚咽，天王本聖明。不愁罹黨禍，携淚向孤城。
漂泊岳陽遇張中行因汎舟洞庭晚宿君山聯句 丁開
元氣無根株，地脈有斷絕。日月互吞吐，雲霧自生滅。楚妃結幽想，巴客答清吷。寧知莽蒼中，不假巨鼇力。勢閲南紀浮，思隨西風發。形影寄孤舟，吾道成鴃舌。笑談正凌傲，俯仰不偪側。每與景物會，未省歡娛畢。疊翠晚愔愔，墮黄秋的的。魚龍負贔贔，獨鳥去不息。曠原眇周抱，異境超慌惚。徑度萬頃空，忽得一拳碧。稍稍雞犬近，依依鐘梵夕。推門月微墮，煮茗香初歇。衣裳識霜信，瓶鉢了禪悅。事定心源清，夢回斗柄直。周游興欲盡，長往計未决。出門更回首，沙水盪虛白。美哉神禹功，已矣三苗國。山川長不朽，愚智俱可惜。神交正冥冥，指點空歷歷。慎勿語俗人，桃源恐相失。
建業 丁開
誰遣淒涼滿眼中，蘋花渺渺又秋風。龍蹲虎踞江山大，馬去牛來社稷空。縱有千人惟諾諾，本無百歲更匆匆。乾坤顛倒孤舟在，聊復殘生伴釣翁。
揚州歲莫 丁開
萬國春回日，層成晚眺餘。江聲隔吳楚，原色到邳徐。大閲軍容壯，狂歌客禮疎。百年寒荻裏，風雨憶吾廬。
漂泊岳陽汎舟洞庭晚宿君山與丁開聯句 張中行
無正文。
江帆 汪涯
江帆去去可腸斷，千古萬古越王臺。埽空黄葉晚風定，飛盡碧天晴鳥回。半生無成坐筆硯，萬事不理問樽罍。年年看梅今白首，已矣英雄留七哀。
采石獨酌 汪涯
欲落不落月在手，百年幾何持釣綸。不知春色萬象表，綠煙漠漠入江濱。天翻地覆有今夕，酒熟詩溫無可人。向來談笑成黄土，墮淚未了雞司晨。
江行  其一 汪涯
江陵白魚如斫玉，掛席獨去風日寒。封題兩甕寄白髮，兒涯不是作魚官。
江行  其二 汪涯
秋光蕩漾滿行色，鄰舟吹笛不堪聞。洞庭濯足一樽酒，夫君不來空白雲。
南徐懷古呈吳履齋 曹𨙅
匹馬來逢塞草秋，淮雲一片隔神州。黄昏燈火西津渡，白晝風煙北固樓。猶有斷碑和晉宋，誰將遺石問孫劉。天荒地老英雄盡，落日長江萬古愁。
寄豫章詩社諸君子 曹𨙅
向來心事劍能知，曾結仙人汗漫期。南浦看花春載酒，西園刻燭夜吟詩。凄凉風月隨殘夢，零落江湖似斷棋。千里洪崖秋水隔，暮雲無處說相思。
憩凉月觀焦山在望 曹𨙅
凉尋小徑坐，心與大江閑。素月鏡秋水，碧雲巾暮山。殘蟬移別樹，吠犬出幽關。近對焦仙洞，飛霞不可攀。
燈市 曹𨙅
春滿天街夜色酣，綺羅香結霧漫漫。試燈簾幕深藏暖，掃雪樓臺淺带寒。寶騎驕嘶金騕褭，翠翹醉倚玉闌干。江雲忽斷笙歌散，幾點粧梅落舞鸞。
水陽精舍 曹𨙅
塔高鈴自語，碑斷蘇成文。老樹擎凉月，初荷卷濕雲。螢飛臨水見，犬吠隔籬聞。靜對高僧坐，無眠到夜分。
午窗 曹𨙅
午窗破夢角巾斜，自滌銅鐺煮茗芽。滿院綠苔春色靜，冥冥細雨落桐花。
瓊花 翁孟寅
春雲一片辭天隙，千年萬年不收拾。化作靈花滄海頭，猶對春風怨紅日。一從汙世塵，幾度□□腥。瓊瓊抱寸心，亂離常獨醒。我疑太白散餘烈，飛入花心白如雪。西北勁氣磨不盡，孤根屢枯還再結。地祇一笑萬蕊香，玄鶴不來空斷腸。陰雲上天白日暗，何時來看春風狂。
夜泊 翁孟寅
夜泊寒沙際，江風起舊愁。離情惟怕晚，歸夢又逢秋。
和賈平章咸淳庚午冬大雪遺安撫潛侍郎詩 鮑度
一陶催發萬園林，平施工夫天地心。計出陳奇殲巨寇，盟推滕六長諸任。三登氣象先呈臘，一統封疆後視今。多謝玉龍擎重力，太平蓑笠好溪陰。
賦湖中漁翁 蜀僧
籃裏無魚欠酒錢，酒家門外繫漁船。幾回欲脫蓑衣當，又恐明朝是雨天。
石華表 徐宗斗
仙人窀穸古，山寂自崔嵬。一柱華天表，千年壯壑隈。春深青薜荔，雨足綠蒼苔。世遠空遺跡，令威何日回。
白髮 顧逢
一莖白一莖，兩鬢忽然更。難把黄金買，從教青鏡明。染來還似舊，鑷去又重生。多少人無此，相看未可輕。
無心 顧逢
世態真堪笑，機深禍亦深。多謀還損己，有壽必無心。嘔肺因詩苦，開懷遇酒斟。平生隨造物，不暇問升沉。
息心 顧逢
詩酒無窮樂，功名陌上塵。息心長壽藥，瞑目後生身。白日一回夢，青山萬古春。不知天地裏，誰是悟空人。
勞心 顧逢
多少勞心者，青春已白髭。百年皆醉日，一死是醒時。天地蜉蝣化，江湖杜宇悲。此身元自贅，况復有妻兒。
儒巾 顧逢
儒冠同昔日，吾道未嘗衰。畢竟猶存古，從教不入時。簪花何足遜，漉酒尚堪爲。懶把青銅照，傷心兩鬢絲。
謝人惠米 顧逢
今年俸米不曾收，五字田中自有秋。二十斛珠光燦爛，且無日糴太倉愁。
謝徐容齋送米 顧逢
米囊入戶甑無塵，一室歡聲四壁春。高廩如山堆積者，肯思白髮老人詩。